Mangsa terhimpit belum berjaya dibawa keluar
22 Mac 2021, 5:34 pm
KUALA LUMPUR – Selepas tempoh tiga jam, seorang lagi mangsa yang terperangkap di atas kerangka struktur setinggi kira-kira 36.5 meter masih belum berjaya dibawa keluar.
Setakat pukul 5.15 petang hari ini, mangsa yang merupakan pekerja pembinaan dan dipercayai warga China masih tersepit separuh badan di atas kerangka berkenaan.
Mangsa yang sudah meninggal dunia itu antara tiga pekerja pembinaan yang maut selepas ditimpa bebanan di atas kerangka berkenaan.
Terdahulu, Pengarah Jabatan Bomba dan Penyelamat Malaysia (JBPM) Kuala Lumpur, Nordin Pauzi mengganggarkan pihak berkuasa akan mengambil masa tiga jam untuk mengalihkan bebanan yang menimpa mangsa bagi membolehkannya dibawa keluar.
Dalam kejadian kira-kira pukul 8.40 pagi itu, tiga pekerja pembinaan disahkan maut manakala tiga lagi terselamat selepas komponen kren tumbang dan menghempap sebuah kenderaan di projek Lebuhraya Bertingkat Sungai Besi-Ulu Kelang (SUKE) berhampiran Puncak Banyan, Persiaran Alam Damai, di sini hari ini.
Salah seorang daripada dua mangsa yang terselamat merupakan pemandu kereta Perodua Bezza yang mengalami kecederaan pada kedua-dua belah kaki. – K! ONLINE


GKP Tambahan mula dikreditkan Khamis ini
Oleh NOR IDAYU BOSRO

22 Mac 2021, 6:02 pm
PUTRAJAYA – Kira-kira 900,000 usahawan perusahaan kecil sederhana (PKS) mikro yang telah diluluskan di bawah Geran Khas Prihatin (GKP) 1.0 dan GKP 2.0 sebelum ini akan menerima bayaran GKP Tambahan pada Khamis ini.
Bantuan kewangan di bawah Pakej Bantuan Perlindungan Ekonomi dan Rakyat Malaysia (Permai) itu melibatkan implikasi kewangan sebanyak RM883 juta.
Menteri Kewangan, Tengku Datuk Seri Zafrul Tengku Abdul Aziz berkata, pembayaran akan dikreditkan terus ke akaun bank yang didaftarkan dalam sistem GKP.
“Semakan status kelulusan boleh dibuat mulai Rabu ini di Portal GKP menerusi pautan https://gkp.hasil.gov.my,” katanya dalam kenyataan hari ini.
Tengku Zafrul berkata, mengambil kira GKP 1.0, GKP 2.0 dan GKP Tambahan yang diluluskan, jumlah keseluruhan bantuan kewangan adalah sebanyak RM3.58 bilion dengan melibatkan hampir 900,000 PKS mikro.
Di bawah Permai, kerajaan telah mengumumkan bantuan kewangan secara one-off sebanyak RM1,000 melalui GKP Tambahan kepada PKS mikro di 12 negeri Perintah Kawalan Pergerakan (PKP).

Menerusi bantuan sama, sebanyak RM500 disalurkan kepada PKS mikro di negeri bukan PKP.
GKP Tambahan itu bertujuan meringankan beban kewangan perniagaan ekoran penularan wabak Covid-19 dan bagi meningkatkan produktiviti pengeluaran dan perkhidmatan PKS mikro.


181 individu ditahan ingkar SOP PKP semalam
Oleh LUQMAN RIDHWAN MOHAMED NOR

22 Mac 2021, 5:55 pm
PETALING JAYA – Seramai 181 individu ditahan Task Force Operasi Pematuhan diketuai Polis Diraja Malaysia (PDRM) atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, 93 individu dikenakan kompaun, 80 lagi direman manakala lapan telah dijamin.
“Antara kesalahan direkodkan melibatkan aktiviti pusat hiburan sebanyak 106 kes, tiada penjarakan fizikal (35), gagal menyediakan peralatan serta merekod diri atau pelanggan (24) dan perjudian (8).
“Kesalahan lain ialah tidak memakai pelitup muka (5), rentas negeri atau daerah tanpa kebenaran (2) dan premis beroperasi lebih masa (1),” katanya dalam satu kenyataan hari ini.
Menurut beliau, Task Force Operasi Pematuhan telah membuat 66,337 pemeriksaan semalam melibatkan 3,486 Pasukan Pematuhan.
Katanya, 15,223 anggota telah membuat pemantauan di 7,213 buah restoran, pasar raya (4,720), bank (2,729), penjaja (3,979), pasar awam/tani (105), kilang (2,509) dan pejabat kerajaan (779).

“Turut dipantau ialah tempat ibadah (168), tempat riadah (16,985), terminal pengangkutan darat (3,319), terminal pengangkutan air (1,802) dan terminal pengangkutan udara (712),” katanya. – K! ONLINE


1,116 kes baharu, lima kematian
Oleh SITI A'ISYAH SUKAIMI

22 Mac 2021, 5:38 pm
PUTRAJAYA – Sebanyak 1,116 kes baharu dilaporkan hari ini menjadikan jumlah kumulatif kes Covid-19 sebanyak 334,156 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lapan kes import mendapat jangkitan dari luar negara dan 1,108 kes adalah penularan tempatan.
Menurutnya, kes aktif dengan kebolehjangkitan Covid-19 mencatatkan 14,134 kes.
“Terdapat lima kematian dilaporkan menjadikan jumlah kes kematian Covid-19 di Malaysia sebanyak 1,238 kes.
“Kes sembuh pula merekodkan sebanyak 1,495 kes dan jumlah kumulatif kes sembuh daripada Covid-19 sebanyak 318,784 kes,” katanya pada Facebook di sini hari ini.
Ujarnya, terdapat 156 kes sedang dirawat di Unit Rawatan Rapi dengan 60 kes memerlukan bantuan alat pernafasan. -K! ONLINE


Buruh warga Myanmar maut kemalangan
Oleh MOHD AZLI ADLAN

22 Mac 2021, 5:43 pm
SETIU – Seorang buruh warga Myanmar maut selepas motosikal dinaikinya dirempuh sebuah lori membawa barangan runcit di Kilometer 55, Jalan Kuala Terengganu – Kampung Raja berhampiran Rhu 10 di sini hari ini.
Dalam kejadian pada pukul 9.55 pagi itu, mangsa, Muhammad Hafiz Sayadul Rahman, 27, yang menetap di Kampung Buluh di sini meninggal dunia di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Setiu, Deputi Superintenan Afandi Hussin berkata, sewaktu kejadian, Muhammad Hafiz yang menunggang motosikal jenis Yamaha Lagenda 115Z dikatakan dalam perjalanan ke Telaga Papan dari Penarik di sini.
“Sebaik tiba di lokasi kejadian, mangsa dikatakan tiba-tiba membelok motosikalnya ke sebelah kiri untuk memasuki persimpangan jalan.
“Lori setan membawa muatan barangan runcit yang berada di belakangnya gagal mengelak lalu merempuh motosikal dinaiki mangsa,” katanya ketika dihubungi Kosmo! di sini hari ini.
Afandi berkata, impak pelanggaran itu, lori yang dalam perjalanan untuk menghantar barangan runcit ke Kuala Terengganu dari Pasir Puteh, Kelantan hilang kawalan lalu terbabas sebelum merempuh sebuah kedai makan yang tidak beroperasi di tepi jalan.

Tambah beliau, kelindan lori yang merupakan seorang lelaki warga Bangladesh berusia 26 tahun pula cedera ringan di bahagian leher. – K! ONLINE


PDRM siap siaga ‘ancaman’ ekstradisi rakyat korea
Oleh MOHD YUNUS YAKKUB

22 Mac 2021, 4:12 pm
SHAH ALAM – Polis Diraja Malaysia (PDRM) bersiap siaga terhadap sebarang ancaman susulan
mengekstradisi seorang rakyat korea utara ke Amerika Syarikat.
Ini susulan kenyataan dikeluarkan Kaunselor Kedutaan Korea Utara di Malaysia, Kim Yu-Song yang memberitahu Malaysia perlu menanggung akibat daripada tindakan itu apabila mengenakan pendakwaan terhadap rakyatnya.
Ketua Polis Negara, Tan Sri Abdul Hamid Bador berkata, pihaknya sentiasa berjaga-jaga daripada semua aspek terutama berhubung keselamatan.
“Kalau orang tengah marah memang akan cakap seperti itu yang akan keluar. Tetapi kita akan mengambil tindakan sekiranya berada di sini, namun mereka hendak pergi, biarlah pergi.
“Kita terima macam-macam ugutan dengan pelbagai kemungkinan boleh berlaku dan sejarah menyatakan demikian. Untuk mengenakan seseorang dengan cara tidak baik akan menggunakan macam-macam cara, tetapi kita bersiap sedia dengan apa jua kemungkinan,” katanya dalam sidang akhbar di Ibu Pejabat Polis Kontinjen (IPK) Selangor di sini hari ini.
Mengulas lanjut, Abdul Hamid menjelaskan proses kesemua pegawai dan kakitangan kedutaan negara republik itu meninggalkan negara berjalan lancar dan selamat.

“Itu adalah keputusan Korea Utara dan memang termaktub sekiranya terputus hubungan diplomatik, semua kakitangan mesti keluar dari negara. Ini bukan kehendak kita,” katanya. -K!ONLINE


Orang Asli bantah pembinaan empangan hidroelektrik Nenggiri
Oleh AIMUNI TUAN LAH

22 Mac 2021, 4:58 pm
GUA MUSANG – Lebih 3,000 masyarakat Orang Asli membantah usaha pembinaan empangan hidroelektrik Nenggiri yang dijangka dilaksanakan kerajaan dan pihak Tenaga Nasional Berhad (TNB) bermula Mac tahun depan.
Pengerusi Jaringan Kampung Orang Asli Kelantan (JKOAK), Mustafa Along berkata, projek berkenaan harus dibatalkan sejak awal kerana ia bakal menjejaskan menjejaskan kehidupan masyarakat Orang Asli.
Dakwanya, projek empangan itu juga dikhuatiri memusnahkan kawasan tapak warisan sejarah seperti Gua Cha, sumber air, hasil tanaman dan kawasan perkuburan nenek moyang di kawasan tanah adat.
“Pembinaan empangan ini dikatakan untuk menyelesaikan masalah banjir, kemarau dan membekalkan bekalan elektrik sebanyak 320 megawatt. Empangan itu sebenarnya akan menenggelamkan 5,384 hektar kawasan hutan yang merupakan tanah adat dan wilayah Orang Asli di Gua Musang.
“Empat buah penempatan Orang Asli akan terjejas secara langsung, manakala 18 kampung atau pos akan turut terjejas kerana kawasan hutan rayau, tanah adat dan wilayah tenggelam,” katanya.
Beliau berkata demikian kepasa pemberita selepas mengadakan perhimpunan bersama sekumpulan 30 orang penduduk Orang Asli yang membantah projek pembinaan empangan hidroelektrik Nenggiri di Kampung Jias A di sini hari ini.

Mengulas lanjut, Mustafa berkata, pihaknya akan menghantar memorandum kepada pihak berkaitan bermula awal bulan April.
Katanya, mereka juga berharap masyarakat luar, badan bukan kerajaan (NGO), ahli akademik dan ahli politik untuk menyokong dan bekerjasama dengan komuniti Orang Asli dalam kempen itu nanti. -K! ONLINE


Ada rakyat diluar bandar tidak tahu PICK oleh kerajaan
Oleh MOHD. HUSNI MOHD. NOOR

22 Mac 2021, 4:32 pm
PUTRAJAYA – Masih ada rakyat di luar bandar yang masih tidak mengetahui Program Imunisasi Covid-19 Kebangsaan (PICK) yang dilaksanakan kerajaan.
Perkara itu dimaklumkan oleh Menteri Penyelaras PICK, Khairy Jamaluddin Abu Bakar pada sidang akhbar perkembangan PICK hari ini.
Khairy Jamaluddin berkata, pihaknya akan mempertingkatkan komunikasi bagi mengatasi kelemahan itu termasuk menggerakkan pendaftaran secara bersemuka dari rumah ke rumah khususnya di kawasan luar bandar dan pedalaman.
Beliau berkata, menerusi pendekatan itu, kerajaan yakin pendaftaran vaksinasi Covid-19 akan dapat dipertingkatkan dari semasa ke semasa.
“Ada yang tunggu ahli keluarga atau jiran tetangga menerima suntikan barulah mereka yakin,” katanya.
Khairy Jamaluddin berkata, pihaknya mendapati, kadar pendaftaran vaksinasi Covid-19 yang rendah berbanding pengguna aplikasi MySejahtera adalah disebabkan orang ramai mengambil pendekatan tunggu dan lihat.

Beliau berkata, bermula Isnin, talian hotline PICK akan membuat panggilan kepada orang ramai yang mempunyai akaun MySejahtera tetapi belum mendaftarkan diri dalam program vaksinasi tersebut.
“Mereka akan menghubungi orang ramai untuk memberi peringatan serta membantu membuat pendaftaran sekiranya terdapat sebarang kesulitan,” katanya.-K! ONLINE


KPN bimbang Malaysia jadi pusat pelancongan dadah
Oleh MOHD YUNUS YAKKUB

22 Mac 2021, 4:04 pm
SHAH ALAM – Penyeludupan dan pengedaran dadah yang berlaku di negara ini mencetuskan kebimbangan akan dijadikan sebagai pusat pelancongan dalam mendapatkan dadah.
Ini berikutan dalam situsai menghadapi ancaman Covid-19 dapat dilihat kegiatan sindiket ini terus digandakan kerana mungkin ramai ketagihan.
Ketua Polis Negara (KPN), Tan Sri Abdul Hamid Bador berkata, Jabatan Siasatan Jenayah Narkotik (JSJN) di bawah pimpinan pengarahnya, Datuk Razarudin Husain dan pegawai berhempas pulas setiap minggu dengan ada sahaja rampasan jutaan ringgit.
Katanya, antara faktornya termasuk penghasilan dadah di makmal tinggi dan hadapi kesukaran mengeksport menyeludup negara lain kerana negara berhampiran dengan segitiga emas dan mudah dibawa masuk ke sini dengan harga pasaran yang tinggi.
“Disebabkan itu, operasi digandakan di premis hiburan dan tiada kompromi dengan dadah begitu laris di kalangan pengunjung yang hendak berhibur sambil mengambil dadah. ‘Tauke’ pusat hiburan marah dengan polis dan hasil ujian saringan mendapati 95 peratus positif dadah di pusat hiburan.
“Jadi, sekiranya pihak polis tidak meningkatkan tindakan, saya bimbang satu hari memang kita menjadi tumpuan dan dijadikan pusat pelancongan untuk menghisap dadah,” katanya pada sidang akhbar di Ibu Pejabat Polis Kontinjen Selangor di sini hari ini.

Beliau memberikan jaminan bahwa polis akan sentiasa berusaha mengatasi kelicikan sindiket sama ada menggunakan pelbagai modus operandi termasuk cara laut, perkhidmatan kurier, berselindung di sebalik perkhidmatan lori dan trak yang dibenarkan sepanjang Perintah Kawalan Pergerakan (PKP) dan penghantaran e-hailing.
Kata Abdul Hamid, sepanjang tempoh Januari hingga Februari lalu menunjukkan seramai 19,352 orang telah dberjaya ditangkap atas pelbagai kesalahan dadah selain 52 sindiket dadah berjaya ditumpaskan melibatkan 217 individu.
“Keseluruhan dadah yang berjaya dirampas dianggarkan bernilai RM245.22juta melibatkan 70,193.73 kilogram (kg) dan 9,752 liter cecair dadah. Rampasan tertinggi adalah syabu seberat 1,921.31 kg, erimin 5 ( 1,889.36kg), ganja (731.4kg) dan daun ketum (61,716.58 kg).
“Kita juga berjaya menyita pelbagai aset sindiket bernilai RM38.16 juta,” jelasnya.
Dalam perkembangan sama, Abdul Hamid menegaskan JSJN Bukit Aman berjaya menangkap tiga lelaki termasuk pemilik rumah yang menjadikannya sebagai stor penyimpanan syabu pada 17 Mac lalu di Kajang.
Dua lagi bertindak sebagai pengangkut atau transporter. Ketiga-tiga mereka berusia 37 hingga 42 tahun.
“Kita merampas hampir 1 tan syabu bernilai RM35.4 juta dengan dadah itu boleh digunakan seramai 4.9juta penagih.
“Sindiket ini telah bergerak aktif sejak Januari lalu dan menyeludup syabu dari Thailand ke Lembah Klang melalui kelantan dan kes disiasat mengikut Seksyen 39B Akta Dadah Berbahaya 1952,” katanya. -K!ONLINE


Gambar Exco Pemuda UMNO diguna untuk menipu
Oleh KOSMO!

22 Mac 2021, 4:27 pm
Oleh KHAIRULMIZAN YAHYA
KUANTAN – Exco Pemuda UMNO Malaysia, Muhammad Faiz Hashim dan isterinya menjadi mangsa terbaharu penipuan dalam talian apabila gambar mereka berdua digunakan oleh pihak tertentu untuk melakukan penipuan.
Muhammad Faiz berkata, dia hanya menyedari kejadian terbabit apabila dimaklumkan rakannya selepas seorang individu menular gambarnya suami isteri dalam laman Facebook selain dituduh sebagai penipu.
“Individu berkenaan menuduh saya menipu selepas membeli alat ganti kereta melalui Facebook dan memuat naik gambar kami berdua sehingga ia tular.
“Saya kesal dengan tindakan individu berkenaan yang tidak membuat usul periksa terlebih dahulu dan tindakannya telah mencemarkan imej saya,”katanya ketika ditemui di sini, semalam.
Menurutnya, laporan polis dibuat di Ibu Pejabat Polis Daerah (IPD) Kuantan Sabtu lalu, sebaik mengetahui perkara itu kerana bimbang keselamatan diri dan keluarga selain mahu membersihkan namanya.

Katanya, mereka yang menjadi mangsa penipuan sepatutnya terus membuat laporan polis dan biar pihak berkuasa yang membuat siasatan bukannya mengambil langkah terburu- buru sehingga memberi kesan buruk kepada orang lain.- K! ONLINE


UniSZA lancar nombor pendaftaran khas kenderaan
Oleh MOHD AZLI ADLAN

22 Mac 2021, 4:56 pm
KUALA NERUS – Universiti Sultan Zainal Abidin (UniSZA) melancarkan nombor pendaftaran khas kenderaan, ‘UniSZA’ yang boleh dibida mulai hari ini.
Naib Canselor UniSZA, Prof. Datuk Dr. Hassan Basri Awang Mat Dahan, berkata, sesi pertama bidaan tersebut dibuka sehingga Jumaat ini.
“Kita juga telah mendapat kelulusan Kementerian Pengangkutan untuk menggunakan tulisan UniSZA mengikut rekabentuk sambutan 40 tahun penubuhan universiti ini.
“Perkhidmatan mencetak nombor pendaftaran kenderaan dengan rekabentuk khas berkenaan menggunakan teknologi laser akan disediakan Fakulti Rekabentuk Inovatif dan Teknologi UniSZA,” katanya melancarkan Nombor Pendaftaran Khas UniSZA tersebut di Gong Badak di sini hari ini.
Hadir sama Pengarah Pusat Penjanaan Pendapatan, Pelaburan dan Jaringan Industri (P4P) UniSZA, Prof Dr. Ahmad Shukri Yazid.
Hassan Basri berkata, penjualan nombor pendaftaran kenderaan khas tersebut bertujuan menjana dana untuk pendapatan universiti.

Sementara itu, Ahmad Shukri berkata, bidaan nombor pendaftaran kenderaan khas UniSZA berkenaan ditawarkan dalam empat kategori iaitu Bernilai Utama, Menarik, Popular dan Semasa.
Ujar beliau, pihaknya menyasarkan penjualan nombor pendaftaran kenderaan khas itu kepada kakitangan, pelajar, orang awam alumni sejak era Kolej Ugama Zainal Abidin (Kusza).
“Pembida nombor pendaftaran kenderaan UniSZA juga berpeluang memenangi cabutan bertuah,” katanya. – K! ONLINE


Sering bazir air, lelaki maut ditetak
Oleh IVAN AMIRUL

22 Mac 2021, 4:09 pm
KINABATANGAN – Seorang lelaki warga asing maut selepas ditetak rakan serumahnya dipercayai hanya disebabkan sering membazir air dalam kejadian di sebuah ladang di Peringkat 4 Sukau kelmarin.
Mangsa yang dikenali sebagai Lito Salibat, 30-an mengalami kecederaan parah di bahagian perut akibat ditetak dengan sebilah parang dalam kejadian kira-kira pukul 5.30 petang itu.
Ketua Polis Daerah Kinabatangan, Superintendan Dzulbaharin Ismail berkata, siasatan awal mendapati punca pergaduhan berlaku disebabkan salah faham antara suspek dan mangsa mengenai penggunaan air di rumah.
“Mangsa dikatakan sering membazir air walaupun kawasan perumahan pekerja ladang terbabit sering mengalami masalah bekalan air.
“Kejadian itu disedari penduduk sekitar selepas mangsa dikatakan berlari keluar daripada rumah dalam keadaan berlumuran darah.
“Selain itu, saksi kejadian juga sempat melihat suspek melarikan diri keluar dari pintu belakang rumah namun tidak ada sesiapa berani menahannya kerana suspek dilihat sedang memegang sebilah parang,” katanya menerusi kenyataan media hari ini.

Mengulas lanjut, Dzulbaharin memaklumkan mangsa sempat dihantar ke Hospital Kinabatangan bagi mendapatkan rawatan namun disahkan meninggal dunia pada pukul 10 malam hari yang sama.
Menurut beliau, tiada sebarang tangkapan dilakukan setakat ini dan usaha mengesan suspek sedang giat dijalankan dengan dibantu Unit anjing pengesan K9 Ibu Pejabat Polis Daerah (IPD) Lahad Datu.
Kes disiasat mengikut Seksyen 302 Kanun Keseksaan kerana membunuh dan jika sabit kesalahan boleh membawa hukuman mati mandatori.-K! ONLINE


Enam petunjuk diambil kira sebelum rentas negeri dibenarkan
Oleh MOHD. HUSNI MOHD. NOOR

22 Mac 2021, 4:16 pm
PUTRAJAYA – Kementerian Kesihatan (KKM) akan mengambil kira enam petunjuk bagi menentukan masa sesuai untuk membenarkan perjalanan rentas negeri.
Menterinya, Datuk Seri Dr Adham Baba berkata, enam petunjuk berkenaan adalah situasi kes positif harian; kes sembuh dan discaj; trend dan kadar kes kebolehjangkitan; kadar jumlah kematian, keupayaan katil dan unit rawatan rapi (ICU) dan situasi semasa petugas kesihatan.
Beliau berkata, pihaknya sudah membentangkan petunjuk itu kepada kerajaan dan berharap ia dapat dipenuhi terlebih dahulu sebelum kebenaran rentas negeri dibenarkan.
“Buat masa ini, belum ada sebarang keputusan muktamad dibuat mengenai masa sesuai untuk membenarkan perjalanan rentas negeri,” katanya pada sidang akhbar Program Imunisasi Covid-19 Kebangsaan (PICK), hari ini.
Adham berkata, kementerian juga bersetuju dengan pandangan pakar kesihatan supaya perjalanan rentas negeri diberikan selepas minggu kedua Aidilfitri iaitu selepas majoriti kumpulan rentan menerima suntikan vaksin.
Beliau berkata, pihaknya akan mengambil kira pandangan pakar kesihatan itu sebelum sebarang keputusan dikeluarkan bagi memastikan ia tidak mencetuskan jangkitan baharu.

“Kita juga sedang meneliti pandangan mereka (pakar kesihatan awam).
“Insya-Allah, perkara ini akan dibawa kepada kerajaan bagi menentukan masa sesuai untuk membenarkan rentas negeri,” katanya. -K! ONLINE


Tiga didenda RM2,000 buat laporan polis palsu
Oleh ISKANDAR SHAH MOHAMED

22 Mac 2021, 4:20 pm
KUALA SELANGOR – Tiga individu masing-masing didenda RM2,000 oleh Mahkamah Majistret di sini, hari ini atas pertuduhan membuat laporan polis palsu berkaitan kes jenayah di sekitar daerah ini.
Majistret Roslizi Sulaiman memutuskan demikian selepas semua tertuduh iaitu Amin Kadir, 57; Muhamad Hafizal Abdul Manan, 38, dan H. Narendran, 26, mengaku bersalah atas pertuduhan berasingan itu.
Mengikut pertuduhan, mereka didakwa memberi maklumat palsu secara bertulis kepada anggota polis dengan masing-masing menyatakan beg dan bekas plastik disamun serta diragut.
Perbuatan itu dilakukan di Balai Polis Bestari Jaya, Balai Polis Jeram dan Balai Polis Tanjong Karang antara 13 Februari hingga 9 Mac lalu.
Pendakwaan terhadap tertuduh dilakukan mengikut Seksyen 182 Kanun Keseksaan yang memperuntukkan hukuman penjara maksimum enam bulan atau denda sehingga RM2,000, jika sabit kesalahan.
Berdasarkan fakta kes, mereka bertindak membuat laporan polis palsu bagi mengelak dikenakan denda oleh Jabatan Pendaftaran Negara (JPN) kerana kehilangan kad pengenalan (MyKad).

Terdahulu, Timbalan Pendakwa Raya Kenneth Oon memohon hukuman setimpal kerana perbuatan tertuduh dianggap mengganggu tugas penjawat awam termasuk polis. -K! ONLINE


Nyawa pengunjung perlu jadi keutamaan pusat pelancongan
Oleh ROSLIZA MOHAMED

22 Mac 2021, 4:29 pm
KOTA BHARU – Pengusaha pusat pelancongan disarankan agar sentiasa memantau dan menjaga keselamatan kemudahan yang disediakan bagi mengelakkan sebarang kejadian yang tidak dingini sehingga mencederakan pengunjung.
Pengerusi Jawatankuasa Perpaduan Masyarakat, Kebudayaan, Warisan dan Pelancongan negeri, Mejar (B) Datuk Md. Anizam Ab. Rahman berkata, pemantauan di kawasan kemudahan itu perlu dijalankan setiap waktu agar ia dapat menjamin keselamatan pengunjung ketika melakukan riadah di kawasan berkenaan.
Katanya, sehubungan dengan itu, apabila kawasan atau kemudahan di pusat pelancongan itu sedang dinaik taraf, ia perlu dimaklumkan terlebih dahulu kepada pengunjung.
“Sekiranya kawasan itu tidak selamat, maklumkan kepada pengunjung. Papan tanda amaran perlu diletakkan selain perlu dipantau oleh petugas atau pihak berkuasa tempatan (PBT).
“Pengusaha pusat pelancongan perlu mengutamakan keselamatan nyawa pengunjung terutamanya aspek kemudahan jambatan gantung, aktiviti flying fox dan sebagainya,” katanya ketika ditemui pemberita selepas merasmikan Majlis Pelancaran Pasport Muzium di Gelanggang Seni di sini hari ini.
Beliau berkata demikian ketika diminta mengulas mengenai kejadian jambatan gantung di Lata Keding, Jeli yang runtuh pada Jumaat lalu.

Dalam kejadian pada pukul 1.30 petang itu, dianggarkan seramai 10 orang pengunjung cedera apabila jambatan gantung itu secara tiba-tiba runtuh menyembah bumi.- K! ONLINE


Kapten, anak kapal didakwa seludup rokok RM47.1 juta
Oleh KHAIRUL MOHD. ALI

22 Mac 2021, 3:18 pm
PONTIAN – Dua lelaki masing-masing seorang warga Myanmar dan seorang warga Singapura mengaku tidak bersalah di Mahkamah Majistret di sini hari ini atas pertuduhan menyeludup pelbagai jenis rokok bernilai RM47.1 juta, awal bulan ini.
Tertuduh, Myint Aung, 55, yang merupakan kapten kapal dan Seah Tien Lye, 48, seorang anak kapal membuat pengakuan itu selepas pertuduhan dibacakan dalam bahasa Inggeris di hadapan Majistret, Nur Azzuin Abdul Moati.
Berdasarkan kertas pertuduhan, kedua-dua tertuduh melakukan kesalahan itu atas kapal MV Chita di kedudukan 3 batu nautika barat daya, Pulau Kukup pada pukul 8.15 malam, 8 Mac 2021.
Mereka didakwa menyeludup pelbagai jenis rokok iaitu U2 Merah, Ran Bold, D-Gi Full Flavour, D-Gi Menthol dan L.A Light/Merah yang didapati tidak berduti Kastam.
Atas kesalahan itu, mereka didakwa mengikut Seksyen Seksyen 135(1)(a) Akta Kastam 1967 dan dibaca bersama Seksyen 34 Kanun Keseksaan yang boleh dihukum di bawah Seksyen 135(1)(iii)(aa) akta sama.
Jika sabit kesalahan boleh dikenakan denda tidak kurang daripada 10 kali ganda amaun duti kastam dan tidak lebih dari 20 kali ganda dari amaun duti kastam atau dihukum penjara tidak lebih tiga tahun atau kedua-duanya sekali.

Mahkamah kemudian menetapkan jaminan sebanyak RM20,000 setiap seorang dengan syarat dua penjamin tempatan, pasport antarabangsa diserah kepada mahkamah dan kedua-dua tertuduh perlu melapor diri di balai polis berhampiran setiap Isnin sehingga kes selesai.
Nur Azzuin turut menetapkan tarikh 21 April ini bagi sebutan semula kes. -K! ONLINE


Sabah miliki potensi pembangunan industri aeroangkasa
Oleh IVAN AMIRUL

22 Mac 2021, 3:23 pm
KOTA KINABALU – Perdana Menteri,Tan Sri Muhyiddin Yassin menyifatkan Sabah miliki potensi dalam pembangunan industri aeroangkasa.
Beliau berkata, langkah itu selari dengan cadangan menjadikan Kota Kinabalu sebagai kluster aeroangkasa dalam Rancangan Malaysia Ke-12 (RMKe-12) selain seiring dengan Pelan Tindakan Industri Aeroangkasa Malaysia 2030.
“Pelaburan dalam industri berkenaan mampu turut dilihat mampu mewujudkan lebih 1,500 peluang pekerjaan untuk rakyat Sabah.
“Selain itu, ia turut dilihat boleh memberi impak positif ke atas pelbagai sektor lain di negeri ini ekoran peningkatan rantaian pelaburan,” katanya.
Beliau berkata demikian ketika berucap sempena Sesi Balai Rakyat, Makmur [email protected] anjuran Unit Penyampaian Kemakmuran Bersama (SEPADU), Jabatan Perdana Menteri (JPM) dengan kerjasama kerajaan negeri sebentar tadi.
Turut hadir Ketua Menteri, Datuk Hajiji Noor, Menteri Kanan Perdagangan Antarabangsa dan Industri, Datuk Seri Azmin Alidan Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusop.

Dalam pada itu, Muhyiddin menyatakan keyakinan ke atas Sabah memiliki potensi besar untuk menarik pelaburan dari dalam dan luar negara berikutan kedudukan negeri terbabit yang strategik di rantau ini selain mempunyai banyak sumber asli.
“Antaranya pengembangan Pelabuhan Kontena Teluk Sepanggar di Kawasan Pertumbuhan ASEAN Timur-Brunei-Indonesia-Malaysia (BIMP-EAGA) yang berpotensi menarik pelaburan asing untuk meningkatkan peluang pekerjaan dan taraf sosio-ekonomi Sabah.
“Saya juga difahamkan jumlah perdagangan di negeri Sabah dalam dan luar negara pada 2020 mencecah sebanyak RM79.5 bilion iaitu nilai eksport sebanyak RM41.4 bilion dan import sebanyak RM38.1 bilion,” katanya.-K! ONLINE


17 penagih ditahan dalam Ops Sarang
Oleh SITI NOR MAS ERAH AMRAN

22 Mac 2021, 3:20 pm
SEBERANG PERAI- Seramai 17 individu ditahan atas pelbagai kesalahan berkaitan dadah menerusi operasi khas, Ops Sarang yang dijalankan Ibu Pejabat Polis Daerah Seberang Perai Utara (SPU) di Permatang Tok Jaya, Pekan Darat, Butterworth di sini semalam.
Ketua Polis Daerah SPU, Asisten Komisioner Noorzainy Mohd. Noor berkata, serbuan yang dijalankan di lokasi panas yang dikenalpasti sebagai sarang penagih dadah bermula pukul 9 pagi sehingga 8 malam.
“Selain aktiviti penagihan, lokasi terbabit turut dijadikan tempat penjualan dadah secara terbuka.
“Justeru, kesemua suspek yang berusia antara 35 sehingga 65 tahun ditahan sepanjang operasi berlangsung.
“Keseluruhannya, sebanyak 8.4 gram heroin, 1.3 gram syabu dan 0.6 gram ganja bernilai RM390 turut dirampas,” katanya kepada pemberita di sini hari ini.
Mengulas lanjut, beliau berkata kes disiasat mengikut Seksyen 39A(1) Akta Dadah Berbahaya (ADB) 1952, Seksyen 12(2) dan Seksyen 15(1)(a) akta yang sama.

“Usaha membanteras kegiatan pengedaran dan penagihan dadah di lokasi dikenal pasti akan dipertingkatkan dari semasa ke semasa,” katanya. – K! ONLINE


Nelayan hilang ditemui mati lemas
Oleh OTHMAN YAHAYA

22 Mac 2021, 4:00 pm
YAN – Seorang nelayan yang dilaporkan hilang selepas dipercayai terjatuh ke dalam laut sejak Jumaat lalu ditemui mati lemas di perairan barat Tanjung Dawai dekat sini hari ini.
Mayat mangsa, Mohd. Rizal Ismail, 34, ditemui terapung oleh anggota Maritim Malaysia (APMM) dalam operasi mencari dan menyelamat (SAR) di perairan itu kira-kira pukul 11.45 pagi.
Lokasi mangsa ditemui dengan tempat dia dipercayai terjatuh adalah sejauh 15 batu nautika.
Ketua Polis Daerah Yan, Deputi Superintendan Shahnaz Akhtar Haji berkata, mayat mangsa ditemui dalam keadaan lengkap berpakaian.
“Mayat mangsa dihantar untuk proses pengecaman dan bedah siasat di Hospital Sultan Abdul Halim, Sungai Petani,” katanya di sini hari ini.
Kata beliau, kes diklasifikasikan sebagai mati mengejut sehingga keputusan hasil bedah siasat diperoleh. – K! ONLINE


Doktor rugi RM287,360 tertipu pegawai LHDN
Oleh NOR AINNA HAMZAH

22 Mac 2021, 3:29 pm
SEREMBAN – Seorang doktor terpaksa menanggung kerugian kira-kira RM287,360 susulan tertpu dengan sindiket Macau Scam menyamar pegawai Lembaga Hasil Dalam Negeri (LHDN).
Ketua Jabatan Siasatan Jenayah Komersial (JSJK) Negeri Sembilan, Superintendan Aibee Abd. Ghani berkata, mangsa berusia 25 tahun dan bertugas di salah sebuah hospital di daerah ini telah tampil membuat laporan polis di Balai Polis Jalan Campbell, semalam.
Menurutnya, pada 6 Februari lalu, mangsa yang berada di tempat kerja telah menerima panggilan daripada nombor telefon 019-3946324 perkenal diri sebagai pegawai daripada LHDN dan dikatakan mempunyai cukai tertunggak berjumlah RM 38 000.
“Talian berkenaan kemudiannya telah disambungkan ke IPK Pahang dan mangsa kemudiannya dimaklumkan terlibat dalam urusan penggubahan wang haram dan juga dadah.
“Mangsa telah diminta untuk melapor diri dan terus berhubung melalui whatsapp dengan pemanggil melalui nombor telefon 6014-7410051,” katanya dalam satu kenyataan, di sini, tadi.
Aibee berkata, pada 8 Februari lalu, mangsa sekali lagi menerima panggilan dan dimaklumkan akan dibantu untuk menyelesaikan semua kes tersebut dan telah memberi mangsa nombor talefon 014-7410596. -K! ONLINE


Che Ta terkilan nama digugur tak boleh jadi ‘buruk’
Oleh MOHD. HAIKAL ISA

22 Mac 2021, 3:58 pm
KUALA LUMPUR – Pelakon Rozita Che Wan terkilan apabila ada pengarah yang meminta sebuah produksi menggugurkan namanya hanya kerana tidak yakin dia boleh kelihatan ‘buruk’ sebagai pelakon.
Rozita yang mesra disapa sebagai Che Ta itu menegaskan, dia pernah tiga kali membuktikan dirinya tidak hanya bersandarkan keselesaan ingin sentiasa cantik di dalam skrin televisyen semata-mata.
Katanya, itu termasuklah telefilem Dosa Siapa arahan Murali Abdullah yang disiarkan sekitar tahun 2011. Malah menerusi watak Halimah dalam telefilem berkenaan, dia tak kisah tak bersolek dan menjadi pengemis.
“Watak Halimah itu juga pernah melayakkan saya menjadi calon top 5, Pelakon Drama TV Wanita, Anugerah Skrin suatu ketika dulu. Sebelum itu saya pernah berlakon sebuah telefilem dengan Fauzi Nawawi. Judulnya saya sudah tak ingat. Tapi saya dilacurkan suami dalam telefilem itu dan kemudian menghidap AIDS (Acquired immunodeficiency syndrome)
“Terbaharu, saya disolek buruk dan jadi tua dalam telefilem My Future Husband yang disiarkan baru-baru ini di Astro Citra terbitan Zeel Production. Mira Filzah dan Amy Mastura pun turut berlakon,” katanya.
Baru genap usia 48 tahun pada 9 Mac lalu, Che Ta yang sudah 15 tahun berkecimpung dalam dunia lakonan menafikan dia hanya menerima watak ‘control’ cantik atau disolek tebal semata-mata.

“Sejak mencari rezeki dalam dunia lakonan ini, saya sentiasa berfikir di luar kotak dan sanggup mencabar diri dengan apa saja watak.
“Siapa kata saya nak berlakon jadi cantik saja?,” katanya.
Mengenai insiden membabitkan seorang pengarah itu, Che Ta tidak mahu ambil pusing.
“Jujur saya agak terkejut apabila diberitahu seorang pengarah tak mahu saya berlakon di bawah arahannya.
“Mungkin selama ini, dia hanya nampak saya di Instagram barang kali. Tak apalah, saya berserah dalam soal rezeki. Kalau ada, ada lah,” katanya lagi.
Getus isteri kepada Zain Saidin itu lagi, dia perlu sentiasa cantik sebagai memenuhi keperluan kerja dan tanggungjawabnya mempromosikan sesebuah produk. – K! ONLINE


Polis cari dua lelaki tipu terbit filem
Oleh NOR AINNA HAMZAH

22 Mac 2021, 3:58 pm
SEREMBAN – Polis kini sedang mengesan dua lelaki bagi membantu siasatan berhubung dua kes di negeri ini pada tahun 2019.
Ketua Jabatan Siasatan Jenayah Komersial (JSJK) Ibu pejabat Polis Kontinjen (IPK) Negeri Sembilan, Superintendan Aibee Abd. Ghani berkata, kes pertama membabitkan seorang lelaki di Port Dickson yang menanggung kerugian selepas ditawarkan memberikan modal bagi menerbitkan sebuah filem tempatan.
Menurutnya, kes berkenaan disiasat pada bulan September hingga Disember 2019 dan individu berkenaan turut diberikan jaminan filem berkenaan telah mendapat kerjasama dari Kerajaan Negeri.
“Mangsa telah memasukkan wang sebanyak RM840,000 ke dalam akaun sebuah syarikat. Bagaimanapun setelah dibuat semakan tiada sebarang produksi dijalankan, malah Kerajaan Negeri juga menafikan ada membuat kerjasama berkenaan.
“Sehubungan itu, bagi kes ini kita mengesan Mohd Indera Lasim, 42, yang beralamat di Bandar Laguna Merbok, Sungai Petani, Kedah,” katanya dalam satu kenyataan, di sini, tadi.
Aibee berkata, orang ramai yang mempunyai maklunat berhubung Indera boleh menyalurkannya kepada Pegawai Penyiasat, Inspektor M Muraly di talian 016-7839535 atau di talian 06-6472222.-K! ONLINE


Saya cabar mereka – KPN
Oleh MOHD YUNUS YAKKUB

22 Mac 2021, 3:13 pm
SHAH ALAM – Ketua Polis Negara (KPN), Tan Sri Abdul Hamid Bador mencabar individu terlibat dalam kartel Polis Diraja Malaysia (PDRM) membuktikan sama ada pendedahan dilakukannya adalah salah.
Abdul Hamid menegaskan, pendedahan itu adalah memastikan rakyat mendapat hak mereka dengan perkhidmatan terbaik.
Ujar beliau, kartel yang dimaksudkan bukan kartel Columbia atau Mexico sebaliknya adalah bentuk kumpulan pegawai yang masih tidak insaf dan berfikiran takuk lama dengan cuba memperkasakan diri dengan pasukan mereka sehingga melupakan kerja hakiki dalam PDRM.
“Saya memegang amanah sebagai ketua dan sekiranya gagal saya menanggung dosa dalam menguruskan pasukan ini dengan baik.
“Budaya tidak baik dan minta pegawai-pegawai saya hentikan, putuskan mengambil duit dari bawah hingga ke atas, sampai pegawai bawah takut mengambil tindakan kerana apa? IGP nak, ini berlaku dahulu. Mereka yang masih tidak sedar dan menyatakan saya buat ini adalah salah, saya berdiri di sini dan cabar mereka apa salah dengan perbuatan saya,” katanya pada sidang akhbar di Ibu Pejabat Polis Kontinjen Selangor hari ini.
Beliau berkata demikian bagi mengulas sama ada telah menyerahkan laporan kepada Suruhanjaya Perkhidmatan Polis (SPP) berhubung isu kartel PDRM seperti diminta Menteri Dalam Negeri, Datuk Seri Hamzah Zainudin.

Abdul Hamid turut menolak sebarang dakwaan atau khabar angin bahawa pendedahan itu merupakan taktik meminta agar tempoh perkhidmatannya disambung oleh kerajaan.
“Ini yang tular sekarang, saya cukup rasa hairan bila buat baik ada sahaja suara sumbang sebegini macam-macam katakan. Justeru, kepada mereka yang mengkritik tindakan pendedahan itu harap sedar dan muhasabah diri masing-masing khususnya yang telah bersara.
“Yang masih lagi ingin menggunakan kedudukan dan kuasa sebagai pegawai tinggi dulu dan meminta itu ini daripada pegawai saya, apabila tidak dilayan kecewa dan mula mencari salah sana sini. Saya ingin beritahu mereka, PDRM ini bukan saya punya tetapi kepunyaan negara,” tegasnya.
Mengulas lanjut, Abdul Hamid meminta maaf secara terbuka kepada Menteri Dalam Negeri, Datuk Seri Hamzah Zainudin dan menganggap ia merupakan soal dalaman dan berhak berkongsikan perkara ini kepada orang ramai.
“Saya sekadar akan menyampaikan kepada menteri ( Hamzah) tidak perlu laporan tetapi terpulang kepada menteri sama ada perkara itu untuk diangkat kepada SPP atau tidak. Saya berjumpa dalam masa terdekat dan tiada apa-apa senyap sinis daripada saya, mungkin beliau tidak tahu mengenai perkara ini.
“Ada yang suruh buat Suruhanjaya Siasatan Diraja (RCI) namun sebenarnya saya tegaskan it is under control (perkara masih dalam keadaan terkawal) saya hanya menguar-uarkan perkara ini dengan harapan semua pihak dan lain-lain pegawai mengambil iktibar daripadanya,” katanya. -K!ONLINE


Rusia lancar 38 satelit untuk 18 negara
Oleh KOSMO!

22 Mac 2021, 3:46 pm
MOSCOW – Sebuah roket Soyuz dilancarkan dari Kosmodrom Baikonur di Kazakhstan hari ini dengan membawa 38 satelit negara asing selepas pelancaran ditangguh dua kali akibat masakah teknikal, kata agensi angkasa lepas Rusia, Roscosmos.
Rakaman video disiarkan Roscosmos menunjukkan roket Soyuz itu dilancarkan ke langit pada pukul 2.07 minit petang (waktu Malaysia).
“Roket Soyuz-2.1a membawa 38 satelit dari 18 negara dilancarkan dari Kosmodrom Baikonur.
“Roket itu akan meletakkan 38 satelit di orbit Bumi termasuk satelit negara Jepun, Korea Selatan, Kanada, Arab Saudi, Jerman, Itali dan Brazil,” kata Roscosmos dalam akaun Twitternya.
Antara satelit berkenaan adalah Challenge-1 iaitu satelit pertama yang dibina sepenuhnya di Tunisia.
Pelancaran tersebut telah ditunda dua kali sejak Sabtu lalu berikutan isu tenikal.

Sejak kejatuhan negara Kesatuan Soviet, sektor angkasa lepas Rusia ketinggalan berbanding pesaing-pesaing antarabangsa lain disebabkan skandal rasuah dan pembantutan teknologi. – AFP


Warga Indonesia leka bergoyang diberkas
Oleh MOHAMAD FAIZAL HASHIM

22 Mac 2021, 4:02 pm
JOHOR BAHRU – Seramai 69 pengunjung yang sedang asyik berhibur di sebuah premis pusat hiburan di Jalan Persiaran Southkey 1, Kota Southkey, di sini terkedu setelah premis itu diserbu polis semalam.
Dalam kejadian pukul 3.30 pagi itu, sepasukan anggota polis dari Balai Polis Majidee telah membuat pemeriksaan kesemua pengunjung berusia 21 hingga 51 tahun sedang leka berseronok sambil minum arak.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, pemeriksaan yang dibuat mendapati premis hiburan tersebut sedang beroperasi telah melanggar syarat Perintah Kawalan Pergerakan Bersyarat (PKPB).
“Pemeriksaan lanjut dibuat terhadap lima lelaki tempatan, 44 lelaki warga Indonesia dan 20 wanita warga Indonesia.
“Polis telah menahan seorang lelaki tempatan berusia 51 tahun yang mengaku sebagai penjaga premis hiburan dan dikenakan kompaun sebanyak RM50,000 kerana melanggar prosedur operasi standard (SOP) yang telah ditetapkan.
“Manakala empat lelaki tempatan yang merupakan pengunjung di premis tersebut dikenakan kompaun sebanyak RM10,000 setiap seorang kerana tidak mengamalkan penjarakan sosial ketika berada di dalam premis tersebut,” katanya dalam kenyataan hari ini.

Mohd. Padzli berkata, kesemua pengunjung premis warganegara Indonesia akan dibuat semakan rekod pergerakan keluar dan masuk ke dalam negara melalui Jabatan Imigresen.
Katanya, dalam serbuan itu, polis turut merampas sebuah pemain DVD, dua unit Flery LED, tujuh unit amplifier, lampu laser dan tiga buah pembesar suara.
“Hasil saringan awal air kencing yang dijalankan terhadap kesemua individu didapati negatif dadah.
“Polis Johor ingin menegaskan kepada orang ramai agar sentiasa mematuhi PKPB dengan mematuhi penjarakan sosial di tempat awam. Tindakan tegas akan diambil bagi mereka yang tidak mematuhi perintah yang ditetapkan,” ujarnya.-K! ONLINE


Pembantu tadbir PHT maut kemalangan
Oleh NOOR HAYATI MAMAT

23 Mac 2021, 9:34 pm
HULU TERENGGANU – Seorang pembantu tadbir Politeknik Hulu Terengganu (PHT) maut setelah kereta Perodua Viva yang dipandunya bertembung dengan kereta Proton Persona dinaiki pasangan suami isteri warga emas di Kilometer 15, Jalan Gaung-Kuala Ping-Teris berhampiran Dewan Sivik Tengkawang di sini hari ini.
Dalam kejadian kira-kira 5.15 petang itu, mangsa, Siti Baizura Mat Hussin, 34, maut di lokasi kejadian akibat kecederaan parah di bahagian kepala dan beberapa bahagian badan manakala Ab. Khalil Mat Nor, 66, dan Hasnah Abdullah,65, pula cuma cedera ringan.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sewaktu kejadian, Siti Baizura dikatakan dalam perjalanan pulang ke rumahnya di Jalan Pusara, Kuala Berang di sini.
“Ab. Khalil dan isteri pula sedang menuju ke arah Sungai Tong, Setiu dari rumah mereka di Felda Jerangau Barat, Ajil di sini.
“Sebaik tiba di lokasi kejadian, kereta Perodua Viva dipandu Siti Baizura dikatakan tiba-tiba hilang kawalan sewaktu melalui kawasan berselekoh sebelum terbabas memasuki laluan bertentangan,” katanya kepada Kosmo! di sini hari ini.
Tambah beliau, impak daripada kemalangan itu menyebabkan kedua-dua kereta remuk teruk.

“Mayat Siti Baizura yang juga ibu kepada empat anak telah dihantar ke Unit Forensik Hospital Hulu Terengganu di sini untuk dibedah siasat.
“Ab. Khalil dan Hasnah yang cedera ringan pula dihantar ke unit kecemasan hospital sama untuk menerima rawatan,” katanya. – K! ONLINE.


Jumlah mangsa maut tembakan rambang Colorado meningkat 10 orang
Oleh KOSMO!

23 Mac 2021, 7:39 pm
DENVER, Colorado – 10 mangsa termasuk seorang anggota polis, terbunuh dalam insiden tembakan rambang petang semalam selepas seorang lelaki bersenjata melepaskan tembakan dalam sebuah kedai runcit di Boulder, Colorado, lapor stesen penyiaran CNN hari ini.
Ketua Polis Boulder, Maris Herold, memberitahu bahawa seorang suspek kini berada dalam tahanan namun pihak berkuasa belum boleh berkongsi maklumat mengenai identitinya, jenis senjata yang digunakan atau motif serangan.
“Kami akan bekerja keras untuk menyelesaikan kes ini,” kata Herold, sambil menambah bahawa siasatan rumit ini akan memerlukan sekurang-kurangnya lima hari untuk diselesaikan.
Insiden tembakan rawak yang berlaku di pasar raya King Soopers ini berlaku kurang seminggu selepas kejadian serupa di tiga spa di kawasan Atlanta menyebabkan lapan mati termasuk enam wanita Asia. – Agensi


Empat tindakan awal dibentuk tangani insiden SUKE – LLM
Oleh AHMAD SHAHERMAN SHAMSURI

23 Mac 2021, 7:26 pm
PETALING JAYA – Lembaga Lebuhraya Malaysia (LLM) memaklumkan empat tindakan awal akan dilakukan bagi memastikan keselamatan pengguna dan orang awam terjamin semasa melalui kawasan pembinaan projek Lebuh Raya Bertingkat Sungai Besi-Ulu Kelang (SUKE).
LLM dalam satu kenyataan berkata, tindakan itu diputuskan selepas Menteri Kanan Kerja Raya, Datuk Seri Fadilah Yusof mengadakan mesyuarat bersama beberapa agensi berkaitan hari ini.
Menurut LLM, antara perkara yang diputuskan pada mesyurat tersebut adalah pihak kontraktor telah diarahkan untuk memberhentikan kerja di tapak kecuali kerja-kerja menyelamat termasuk kerja penstabilan struktur.
“Selain itu, pihak berkaitan juga perlu menyediakan akses sementara untuk penghuni Kondominium Puncak Banyan serta memaklumkan kepada pengguna lebuh raya berhubung pelan akses sementara di semua medium komunikasi.
“Pihak SUKE juga telah diminta untuk memeriksa semua ‘launching gantry’ dan rasuk yang telah dilancarkan di tapak pembinaan,” kata LLM dalam satu kenyataan di sini hari ini.
Tambah LLM, pihak SUKE telah mendapat kelulusan penutupan penuh jalan sedia ada di Taman Leng Seng (Zon 2) dan Jalan Alam Damai (Zon 3).

Manakala, di Persiaran Alam Damai (Zon 1), pihak SUKE perlu memastikan terdapat laluan alternatif terlebih dahulu sekiranya cadangan untuk menutup Persiaran Alam Damai ini dilaksanakan.
Pada masa sama, LLM memaklumkan, pihak Jabatan Keselamatan dan Kesihatan Pekerjaan (JKKP) dan Lembaga Pembangunan Industri Pembinaan Malaysia (CIDB) sedang menjalankan siasatan ke atas punca insiden dan akan mengemukakan laporan kepada pihak kerajaan. -K! ONLINE.


Pasangan selebriti akan dipanggil beri keterangan – PDRM
Oleh EDDY AQMAL MOHAMED HAMIDI

23 Mac 2021, 11:03 pm
WANGSA MAJU – Polis mengesahkan akan memanggil pasangan suami isteri selebriti untuk diambil keterangan selepas dikatakan pergi berbulan madu di Semporna, Sabah baru-baru ini.
Ketua Polis Daerah Wangsa Maju, Superintendan Ashari Abu Samah berkata, pada 20 Mac lalu, seorang lelaki berusia 27 tahun telah datang ke Balai Polis Setapak kira-kira pukul 5 petang untuk memohon kebenaran melakukan perjalanan rentas negeri ke Sabah.
“Pemohon ada mengemukakan surat arahan menjalankan tugas oleh syarikat dan berdasarkan dokumen itu, pihak polis meluluskan permohonan rentas negeri yang bermula pada 21 hingga 25 Mac ini.
“Bagaimanapun, gambar lelaki berkenaan bersama isterinya yang berusia 31 tahun telah tular di media sosial dan dikatakan pergi ke sana untuk berbulan madu di kawasan peranginan,”katanya menerusi satu kenyataan di sini hari ini.
Menurut Ashari, penularan gambar pasangan itu telah mengakibatkan orang ramai mempertikaikan bagaimana mereka boleh mendapat kebenaran merentas negeri ke Sabah.
“Setakat ini pasangan tersebut masih berada di Sabah dan akan dipanggil untuk memberi keterangan kepada pihak polis sebaik mereka kembali ke Semenanjung.

“Siasatan akan dijalankan secara terperinci berhubung dakwaan itu dan jika pasangan tersebut didapati memberikan keterangan palsu untuk merentas negeri, tindakan akan diambil mengikut Seksyen 22(d) Akta Pencegahan Dan Pengawalan Penyakit Berjangkit 1988 (Akta 342),” katanya.
Tambah beliau, orang ramai dinasihatkan supaya tidak mengambil kesempatan di atas budi bicara pihak polis dalam memberikan kebenaran rentas negeri bagi urusan perniagaan, kerja atau pun kecemasan.
“Sekiranya terdapat sebarang pertanyaan atau maklumat, orang ramai diminta menghubungi Hotline Polis Kuala Lumpur di talian 03-21159999, Ibu Pejabat Polis Daerah (IPD) Wangsa Maju di talian 03-92899222 atau mana-mana balai polis berhampiran,” ujarnya.
Terdahulu, gambar pasangan itu yang baharu berkahwin pada 12 Mac lalu tular di media sosial dan menerima kritikan daripada netizen yang mempersoalkan bagaimana mereka dapat merentas negeri ke Sabah untuk berbulan madu. -K! ONLINE.


Pensyarah bukan perubatan terima vaksin fasa kedua dan ketiga
Oleh MOHAMAD NAUFAL MOHAMAD IDRIS

23 Mac 2021, 9:00 pm
KUALA SELANGOR – Pensyarah bukan perubatan di seluruh negara dijangka menerima vaksin Covid-19 pada fasa kedua dan ketiga Program Imunisasi Covid-19 Kebangsaan (PICK) yang dijangka bermula bulan depan.
Menteri Pengajian Tinggi, Datuk Seri Dr. Noraini Ahmad berkata, golongan tersebut perlu diberikan vaksin segera memandangkan semua institusi pendidikan tinggi (IPT) telah dibuka secara berperingkat, sejak 1 Mac lalu.
“Pensyarah perlu mengisi borang secara dalam talian yang disediakan oleh IPT masing-masing.
“Borang itu perlu dihantar semula ke IPT untuk IPT tersebut menghantar ke Pejabat Kesihatan Daerah (PKD) melalui (aplikasi) MySejahtera,” katanya ketika ditemui selepas majlis penyerahan projek pembangunan hospital pengajar Universiti Teknologi Mara (HPUiTM) Puncak Alam, di UiTM Puncak Alam, di sini, lewat petang tadi.
Noraini memberitahu, PKD akan menentukan lokasi pusat pemberian vaksin (PPV) pensyarah berkenaan berdasarkan tempat tinggal pensyarah itu.
“Manakala untuk pelajar IPT pula, mereka dijangka akan menerima vaksin pada fasa ketiga,” katanya.

Mengulas mengenai projek HPUiTM, Noraini berkata, hospital yang bernilai RM599 juta itu dijangka beroperasi secara berperingkat mulai 5 April ini.
“Hospital berkenaan mempunyai 10 tingkat dengan kapasiti 400 buah katil, 98 klinik pakar, 17 buah dewan bedah, 17 wad dan 16 kerusi dialisis serta fasiliti pembelajaran yang boleh memuatkan 750 pelajar pada satu-satu masa,” jelasnya. – K! ONLINE.


Empat maut dalam serangan bom buatan sendiri
Oleh KOSMO!

23 Mac 2021, 7:40 pm
BEIJING – Empat orang  terbunuh apabila seorang lelaki meletupkan sebutir bom buatan sendiri di pejabat pentadbiran sebuah kampung yang terletak di selatan China semalam.
Polis tempatan melalui akaun rasmi Weibo mereka berkata, seorang lelaki berusia 59 tahun yang  disyaki bertanggungjawab dalam serangan itu turut terkorban.
Kejadian itu berlaku di kampung Mingjing dekat bandar raya Guangzhou.
Kampung tersebut mempunyai kira-kira 3,000 penduduk dan terlibat dalam projek pembangunan semula hartanah melibatkan penempatan semula penduduk tempatan.
Perkongsian klip video di laman berita Jiemian menunjukkan pejabat tersebut hancur dengan kesan percikan darah pada dinding serta sekurang-sekurangnya dua orang dilihat terbaring di lantai pejabat tersebut.
Media tempatan melaporkan, letupan itu berlaku di pejabat jawatankuasa desa yang mempunyai kuasa dalam memutuskan perkara berkaitan penggunaan tanah.

Pegawai-pegawai  dikatakan telah memberi tanah seluas 109 hektar kepada pemaju di  tahun lalu bertujuan membina semula kampung lama itu bagi menarik kedatangan pelancong.
Projek menelan kos  lapan bilion yuan (RM4.9 bilion) itu melibatkan penempatan semula petani manakala beberapa orang yang mengaku tinggal di kawasan tersebut mendakwa, serangan itu dikaitkan dengan pertikaian mengenai pampasan. – AFP


Semak SOP terkini penganjuran majlis sosial dan program – KPN
Oleh EDDY AQMAL MOHAMED HAMIDI

23 Mac 2021, 7:22 pm
KUALA LUMPUR – Orang ramai dinasihatkan agar merujuk laman web rasmi Majlis Keselamatan Negara (MKN) di pautan https://www.mkn.gov.my bagi mendapatkan prosedur operasi standard (SOP) terkini berhubung penganjuran majlis sosial atau sebarang program dalam tempoh pandemik ini.
Ketua Polis Negara, Tan Sri Abdul Hamid Bador berkata, pelaksanaan SOP bagi tujuan tersebut adalah berbeza mengikut status kawalan pergerakan sesebuah negeri di mana tumpuan diberikan kepada aspek penjarakan fizikal serta keluasan sesuatu premis.
“Orang ramai juga diingatkan supaya mengimbas kod QR aplikasi MySejahtera atau merekodkan nama dan nombor telefon bimbit dalam buku catatan di setiap premis yang dikunjungi bertujuan untuk mengesan pergerakan individu serta kontak rapat sekiranya wujud kes positif Covid-19 di sesebuah premis.
“Bagi pemeriksaan suhu pula, ia hanya perlu dilakukan sekali sahaja jika berada di premis atau bangunan yang sama seperti di kompleks beli belah,” katanya menerusi satu kenyataan di sini hari ini.
Tambah beliau, Polis Diraja Malaysia (PDRM) akan terus menjalankan operasi pematuhan SOP bagi memastikan orang ramai mematuhi arahan yang telah dikeluarkan dalam usaha untuk melandaikan lengkuk jangkitan wabak COvid-19. – K! ONLINE.


PM seru kerjasama di peringkat teknikal dimuktamadkan
Oleh NOR IDAYU BOSRO

23 Mac 2021, 7:32 pm
PUTRAJAYA – Perdana Menteri, Tan Sri Muhyiddin Yassin menyeru agar kerjasama di peringkat teknikal berhubung cadangan pengiktirafan timbal balas terhadap Sijil Vaksin Covid-19 melibatkan Malaysia dan Singapura dapat diteruskan dan dimuktamadkan pada masa hadapan.
Beliau berkata, beberapa sekatan berupa penangguhan terhadap pengaturan yang telah dipersetujui oleh kedua-dua negara sebelum ini juga diharap dapat segera ditamatkan mengambil kira kepentingan hubungan dua hala kedua-dua negara.
Katanya, ini merangkumi Skim Laluan Hijau Timbal Balik (RGL), Peraturan Ulang Alik Berkala (PCA), dan Peraturan Perjalanan Harian (DCA).
“Saya turut menyatakan komitmen Malaysia untuk bukan sahaja meneruskan hubungan baik yang sedia terjalin dengan Singapura, malah memperkukuhkan lagi tahap hubungan sedia ada,” katanya.
Muhyiddin terdahulu menerima kunjungan hormat Menteri Luar Singapura, Dr. Vivian Balakrishnan sempena lawatan rasmi beliau selama dua hari ke Malaysia bermula hari ini hingga esok.
Vivian diiringi oleh Pesuruhjaya Tinggi Singapura ke Malaysia, Vanu Gopala Menon dan Ketua Setiausaha Kementerian Luar Negeri republik itu, Chee Wee Kiong.

Turut hadir di pihak Malaysia ialah Menteri Luar, Datuk Seri Hishammuddin Tun Hussein dan Ketua Setiausaha Kementerian Luar, Datuk Seri Muhammad Shahrul Ikram Yaakob.
Dalam pertemuan itu, Muhyiddin berkata, Vivian turut menyerahkan surat jemputan daripada Perdana Menteri Singapura kepadanya untuk menghadiri Pemukiman Pemimpin Tahunan Malaysia-Singapura kali ke-10.  K! ONLINE.


Roti ‘jelik’ laris di China
Oleh KOSMO!

23 Mac 2021, 9:00 pm
BEIJING – Sebuku  roti yang kelihatan seperti dipenuhi kulat hijau mendapat perhatian netizen apabila dijual di platform online Taobao di China, baru-baru ini.
Menurut laporan laman berita Oddity Central semalam, roti tersebut tampak agak menjijikkan dengan inti hijau seperti sudah terlalu lama dan melebihi tarikh luput.
Rupa-rupanya, roti keluaran Syarikat China Nanjing Yican Foods itu bukanlah dipenuhi kulat hijau tetapi ia adalah gabungan inti teh hijau matcha dan keju yang kelihatan seperti makanan lama.
Hampir kesemua pelanggan yang membeli roti ini bersetuju bahawa ia memiliki kelembutan dan keenakan yang luar biasa. – Taobao Happy Share
Pada mulanya, pembeli sedikit keliru dan menyangka ada syarikat tergamak menjual makanan berkulat namun selepas mendapat penjelasan, barulah mereka memahami konsep yang cuba disampaikan.
“Ia kelihatan jelik tetapi roti itu sangat sedap dan lembut apabila dimakan,” kata seorang pengguna media sosial.
“Abaikan sahaja rupanya kerana sekali anda makan roti ini, pasti anda akan mahu membelinya lagi,” komen seorang lagi.

Roti yang menggunakan bahan-bahan seperti teh hijau matcha Jepun berkualiti tinggi dan susu tepung dari New Zealand untuk intinya itu dijual pada harga AS$ 2.80 (RM11.52) sebiji.
Setakat ini, foto roti ‘berkulat’ itu telah dikongsi dengan pantas di laman Facebook dan mendapat lebih 500 ulasan positif meskipun rupa tidak menggambarkan keenakan rasanya. – Agensi


Kren jatuh: kerja penstabilan struktur selesai
Oleh EDDY AQMAL MOHAMED HAMIDI

23 Mac 2021, 10:05 pm
KUALA LUMPUR – Jabatan Bomba dan Penyelamat Malaysia (JBPM) Kuala Lumpur menjangkakan akan mengambil masa kira-kira 3 jam untuk menurunkan komponen kren sebelum kerja mengeluarkan mayat mangsa tersepit dapat dilakukan.
JBPM Kuala Lumpur menerusi satu kenyataan berkata, kerja-kerja penstabilan ‘U beam’ telah selesai dilakukan dan sedang dalam proses menurunkan dua buah takal (winch).
“Ketua Operasi di lokasi, Penguasa Bomba 1, Khairul Azuan Ibrahim memaklumkan bahawa kerja-kerja penstabilan struktur telah selesai dan kini sedang dalam proses menurunkan dua buah winch yang dijangka akan mengambil masa kira-kira 3 jam.
“Selepas proses menurunkan dua buah winch itu selesai, barulah operasi untuk menurunkan mayat mangsa yang tersepit akan dapat dilakukan,” jelas kenyataan itu.
Terdahulu, Kosmo! hari ini melaporkan tentang tiga pekerja warga asing maut selepas sebuah komponen kren jatuh dalam kejadian di Persiaran Alam Damai, Cheras di sini kira-kira pukul 8.40 pagi semalam.
Mayat salah seorang daripada pekerja warga asing itu yang dikenali sebagai Mu Tong Zheng bagaimanapun telah tersepit di antara komponen kren dan struktur binaan sejak semalam.

Turut cedera adalah seorang pemandu kereta warga tempatan selepas kereta jenis Perodua Bezza dipandunya dihempap komponen kren yang jatuh di atas jalan raya. – K! ONLINE.


Pengusaha taska disamun guna senapang angin
Oleh MOHD AZLI ADLAN

23 Mac 2021, 6:02 pm
HULU TERENGGANU – Seorang wanita tergamam apabila taska yang diusahakan tiba-tiba dicerobohi seorang penjenayah sehingga dia kerugian kira-kira RM8,000 di Jalan Sekolah Menengah Mahmudiah, Kuala Berang di sini hari ini.
Tambah mencemaskan Khatijah Ali, 58, apabila dia dan cucunya yang berusia dua tahun diancam dengan diacu dengan selaras senapang angin oleh lelaki berkenaan dalam kejadian pada pukul 9.30 pagi.
Menceritakan semula kejadian, Khatijah memberitahu, sewaktu kejadian, beliau dan anak perempuannya yang berusia 29 tahun sedang menyediakan makanan untuk lima kanak-kanak di bawah jagaan taskanya.
“Lelaki (penjenayah) itu masuk menerusi pintu dapur sebelum mengacu senapang (angin) ke arah saya sebelum meminta duit.
“Dia kemudiannya mencapai beg tangan saya dan anak yang kebetulan diletakkan di atas kabinet dapur sebelum saya memberanikan diri cuba merampas semula sehingga berlaku pergelutan,” katanya ketika ditemui di sini hari ini.
Khatijah berkata, sewaktu pergelutan itu, satu tembakan telah dilepaskan sebelum penjenayah tersebut mengacukan senapang anginnya pula ke arah dahi cucunya yang sedang duduk di atas kerusi berhampiran sinki dapur.

Beliau berkata, dia terpaksa melepaskan dua beg tangan yang mengandungi wang tunai hampir RM4,000, dua utas rantai leher dan dua bentuk cincin kepada lelaki tersebut. – K! ONLINE.


100 ekor ayam mati terbakar
Oleh ISWAN SHAFIQ ISA

23 Mac 2021, 6:40 pm
SEBERANG PERAI – Kira-kira 100 ekor ayam pelbagai jenis rentung dalam kejadian kebakaran di Taman Nilam Tanjung, Simpang Ampat di sini hari ini.
Jurucakap Jabatan Bomba dan Penyelamat negeri ketika dihubungi berkata, pihaknya menerima panggilan mengenai kejadian itu kira-kira pukul 3.33 petang sebelum bergegas ke lokasi kejadian.
“Sebaik sahaja sampai ke lokasi, didapati sebuah reban ayam kelas C sedang terbakar.
“Api bagaimanapun berjaya dikawal dan dipadamkan tidak lama selepas itu,” ujar jurucakap terbabit.
Tambahnya, hasil siasatan mendapati, kira-kira 95 peratus daripada reban yang berkeluasan kira-kira 37 meter persegi telah dijilat api.
Menurutnya, punca kejadian dan jumlah sebenar kerugian masih dalam siasatan.

Operasi itu dijalankan oleh pegawai dan anggota dari Balai Bomba dan Penyelamat Batu Kawan. – K! ONLINE.


SKMM buka 289 kertas siasatan berita palsu Covid-19
Oleh AHMAD SHAHERMAN SHAMSURI

23 Mac 2021, 6:12 pm
PETALING JAYA – Suruhanjaya Komunikasi dan Multimedia (SKMM) telah membuka 289 kertas siasatan berhubung berita palsu berkaitan Covid-19 sehingga semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, sebanyak 115 kes masih dalam siasatan, 51 kes telah didakwa di mahkamah dan 12 kes diberi notis amaran.
“Bagi kes yang telah didakwa di mahkamah, sehingga kini 30 telah didapati bersalah manakala 20 lagi dalam proses perbicaraan, manakala satu kes didapati tidak bersalah.
“Pasukan Respon Pantas (PRP) di bawah Kementerian Komunikasi dan Multimedia (KKMM) juga telah mengeluarkan sebanyak 432 penafian dan penjelasan mengenai berita palsu berkaitan Covid-19,” katanya dalam satu kenyataan di sini hari ini.
Ismail Sabri berkata, sekiranya terdapat sebarang berita yang diragui kesahihannya, orang ramai boleh menyemak atau menyalurkan maklumat kepada PRP di talian 03-8911 5103 atau layari www.sebenarnya.my.
Sementara itu, dalam kenyataan sama, beliau memaklumkan, seramai 38 individu ditahan atas kesalahan ingkar prosedur operasi standard (SOP) semalam.

Katanya, daripada jumlah itu, 30 dikompaun manakala lapan lagi direman.
Antara kesalahan direkodkan ialah gagal menyediakan peralatan/merekod diri/pelanggan (17), rentas negeri/daerah tanpa kebenaran (12) serta tidak memakai pelitup muka (7)
“Kesalahan lain yang turut dikesan adalah premis beroperasi lebih masa dan tiada penjarakan fizikal iaitu masing-masing satu kes,” jelasnya.- K! ONLINE.


Langkah pencegahan perlu atasi jenayah siber
Oleh MOHD. HUSNI MOHD. NOOR

23 Mac 2021, 6:23 pm
CYBERJAYA – Landskap keselamatan siber kini menjadi lebih mencabar apabila taktik, teknik dan prosedur yang digunakan oleh penjenayah siber sentiasa berubah selari dengan perkembangan teknologi.
Menteri Komunikasi dan Multimedia, Datuk Saifuddin Abdullah berkata, penjenayah siber yang licik turut memiliki kepakaran dan kemampuan untuk melumpuhkan operasi sistem rangkaian komputer dan melancarkan serangan yang lebih sofistikated.
Justeru, langkah-langkah pencegahan seperti program kesedaran dan latihan perlu diadakan secara kerap dan berkala membabitkan semua peringkat di sesebuah organisasi mahupun orang awam.
“Hampir kesemua pakar keselamatan siber bersetuju bahawa komponen manusia adalah kelemahan terbesar.
“Ini terbukti apabila insiden-insiden keselamatan siber berpunca daripada faktor manusia yang menggunakan teknologi dan internet secara tidak bertanggungjawab, bersikap tidak peduli dan naif,” katanya ketika berucap pada majlis pelancaran SiberKASA di sini hari ini.
Mengulas lanjut, Saifuddin berkata, secara purata, Malaysia merekodkan 10,790 insiden keselamatan siber sepanjang tahun lalu dengan purata 29.5 insiden dilaporkan sehari.

Menurutnya, daripada jumlah itu, sebanyak 98.1 peratus berkomunikasi melalui khidmat pesanan ringkas diikuti 93.3 peratus menggunakan media sosial, menonton video (87.3 peratus), melakukan komunikasi video dan suara (81.1 peratus) dan menggunakan internet untuk mencari maklumat dan informasi (74.3 peratus). K! ONLINE.


Kepala Nazrin tembus – Forensik
Oleh NUZULSHAM SHAMSUDDIN

23 Mac 2021, 7:17 pm
SHAH ALAM – Mahkamah Tinggi hari ini diberitahu bahawa terdapat kecederaan tembus pada kepala Ketua Pegawai Eksekutif Cradle Fund Sdn. Bhd. (Cradle Fund), Nazrin Hassan yang ditemui mati di rumahnya tiga tahun lalu.
Saksi pendakwaan ke – 46 yang juga Pakar Perunding Perubatan Forensik dari Hospital Kuala Lumpur (HKL), Dr. Siew Sheue Feng, 50, bagaimanapun berkata beliau tidak dapat memastikan punca kecederaan itu.
“Saiz kecederaan itu (kepala), adalah sedalam 6.8 sentimeter manakala ukur lilit pada kecederaan adalah 5 x 4 sentimeter (sm)”  katanya.
Beliau berkata demikian selepas menjawab soalan pemeriksaan utama Timbalan Pendakwa Raya, Tengku Intan Suraya Tengku Ismail mengenai saiz kecederaan pada kepala Nazrin yang merujuk 16 kecederaan hasil laporan bedah siasat yang telah dilakukan.
Saksi pendakwaan ke – 46 yang juga Pakar Perunding Perubatan Forensik dari HKL, Dr. Siew Sheue Feng.
Sementara itu dalam pemeriksaan balas oleh peguam Tan Sri Muhammad Shafee Abdullah, saksi itu berkata, berdasarkan imbasan tomografi berkomputer (CT), terdapat kecederaan iaitu 6.8 sentimeter dan 5 x 4 sentimeter seperti yang dinyatakan sebelum ini.
Dalam perbicaraan itu Muhammad Shafee turut menunjukkan kepada saksi animasi melalui video bagaimana api marak di bilik Nazrin dan si mati panik sebelum jatuh dan terhantuk sisi katil.

Semalam Sheue Feng memaklumkan kepada mahkamah bahawa Nazrin telah meninggal dunia sebelum kebakaran berlaku di rumahnya.
Perbicaraan bersambung Selasa depan.
Mengikut pertuduhan, Samirah Muzaffar, 45, dan dua lagi remaja serta seorang lagi yang masih bebas warga Indonesia, Eka Wahyu Lestari didakwa dengan niat bersama-sama melakukan pembunuhan yang menyebabkan kematian ke atas Nazrin, 47, di sebuah rumah di Mutiara Damansara, Petaling Jaya pada 13 Jun hingga 14 Jun 2018. – K! ONLINE.


Pengenalan pemasaran regeneratif kepada masyarakat
23 Mac 2021, 6:10 pm
Apa itu pemasaran regeneratif? Ia dipraktikkan dengan mengubah cara lama teknik pemasaran media massa dan menggantikannya dengan penyelesaian kreatif dan luar kotak untuk mengembangkan ekuiti jenama secara autentik seterusnya berhubung terus dengan pengguna dan masyarakat secara meluas.
Menerusi Sustainable Brands KL (SBKL) Global Conference yang diadakan secara maya oleh Acacia Blue di Kuala Lumpur pada 23 dan 24 Mac ini, penceramah persidangan dan ikon pengiklanan, Thomas Kolster akan menghuraikan lebih lanjut mengenai konsep pemasaran regeneratif, kepentingannya terutama semasa musim pasca wabak Covid-19 dan faktor ia menjadi popular di Asia.
Thomas Kolster, pengasas global Good Advertising
Dalam sesi temubual baru-baru ini, Kolster menerangkan bahawa pengguna kini lebih bijak dan berfikiran matang, mereka boleh membezakan sama ada kandungan berkenaan nyata ataupun dangkal.
“Pengguna masa kini, terutamanya di barat semakin bijak memilih kandungan yang bermutu dan melangkau iklan di media sosial. Mekanisma penolak untuk meningkatkan ekuiti jenama semakin berkurangan dan pemasaran regeneratif menawarkan faktor penarik.
“Bayangkan pada masa hadapan yang mana sokongan perniagaan membawa projek yang lebih bermutu berbanding mesej pemasaran dangkal dan menjadi lebih berjaya? Generasi seterusnya bakal membina taman komuniti, bumbung hijau, projek tenaga boleh diperbaharui dan menyokong seni masyarakat menerusi pemasaran regeneratif,” katanya.
Covid-19 merancakkan transformasi digital sekaligus bertindak sebagai pemangkin perubahan.

Perniagaan perlu berubah dan menjadi inovatif dalam usaha mencari penyelesaian demi keuntungan bersama dan memberi perkhidmatan terbaik kepada masyarakat, kelestarian dan bumi ini.
Rakyat Malaysia mungkin tidak menyedari bahawa IKEA adalah jenama yang menjalankan konsep pemasaran regeneratif.
Ia bermula dengan rekaan dan berakhir dengan kelestarian. Proses ini berbentuk regeneratif dengan kitar semula, guna semula dan penggunaan semula sebagai matlamat utama perniagaan.
Antara produk IKEA iaitu lapik meja berasal dari Sungai Mekong. Laluan air Sungai Mekong dipenuhi dengan tumbuhan air yang membesar dengan cepat.
Komuniti yang tinggal berhampiran tebing sungai menuai, mengeringkan dan kemudian menenun tangkai tumbuhan itu untuk menjadikannya sebagai lapik meja.
Ramai wanita terbabit dengan tugasan itu yang secara tidak langsung memastikan laluan sungai dapat dilalui dan meneruskan tradisi mereka.
Malah, pendapatan hasil tenunan memberi kehidupan lebih baik dan peluang kepada generasi mereka yang akan datang.
Bagi IKEA, menjadi regeneratif bermaksud syarikat harus memikirkan kembali secara drastik rangkaian produk, perkhidmatan, operasi makanannya.
Bayangkan dunia dengan sisa sifar. Dunia di mana botol minuman dapat diubah menjadi dapur baru. Mustahil? Tidak sama sekali. Perkara itu kini sedang berlaku.
Dengan kerjasama pembekal Itali, pasukan IKEA Sweden membina bahan untuk produk dapur menggunakan kayu dan botol kitar semula. Ataupun mencipta pasu diperbuat menggunakan sisa buangan kaca.
Di sesetengah cawangan IKEA luar negara, pelanggan digalakkan  membawa produk lama mereka untuk dijual semula.
Ini untuk menyelesaikan isu barangan yang masih berharga tetapi tidak lagi diperlukan. Terdapat juga bengkel mengajar pelanggan untuk memberi nafas baru kepada tekstil lama mahupun mengubah ia kepada barang lain.
Pemasaran regeneratif bukan sahaja sekadar corak pemasaran mengikut trend. Setelah difahami, konsepnya mudah dan yang lebih penting boleh dicapai.
Ia hanya memerlukan pendekatan kreatif kepada target sasaran dengan menggunakan sumber yang ada untuk memberi keuntungan kepada rantaian pembekalan dan nilai.
Jika anda berminat untuk mengetahui lebih lanjut mengenai SBKL, sila layari laman sesawang ini.


Suntikan vaksin ketika bulan Ramadan adalah harus
Oleh ZAKKINA WATI AHMAD TARMIZI

23 Mac 2021, 6:29 pm
PORT DICKSON: Suntikan vaksin Covid-19 pada bulan Ramadan adalah harus dan tidak membatalkan puasa.
Jelas Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri, perkara tersebut telah diputuskan dalam Majlis Fatwa Kebangsaan baru-baru ini.
“Diputuskan dalam Mesyuarat Khas Jawatankuasa Muzakarah Fatwa Kebangsaan (dan) kita melihat hampir seluruh dunia mengiyakannya. Terbaharu pandangan daripada Mufti Besar Arab Saudi, Sheikh Abdul Aziz Al-Asheikh menyatakan, mendapatkan vaksin Covid-19 di bulan Ramadhan tidak membatalkan puasa.
“Kenyataan tersebut dikeluarkan untuk menepis keraguan umat Islam dalam menerima suntikan vaksin saat Ramadan dan keharusan untuk bervaksin sekalipun ketika berpuasa pada bulan Ramadan dan tidak membatalkan puasa. Jawapan tersebut adalah sejalur pandangan Ulama Shafie’ dan pandangan ahli ahli Fatwa ketika ini,” katanya.
Beliau berkata demikian kepada pemberita selepas Majlis Penyerahan Sumbangan Komputer Riba Kepada Pelajar Asnaf Kolej Uniti oleh Tabung Haji Travel di Kolej Uniti, Tanjung Agas hari ini. –  K! ONLINE.


1,384 kes baharu; enam kematian
Oleh SITI A'ISYAH SUKAIMI

23 Mac 2021, 6:07 pm
PUTRAJAYA – Sebanyak 1,384 kes baharu dilaporkan hari ini menjadikan jumlah kumulatif kes Covid-19 sebanyak 335,540 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sembilan kes import mendapat jangkitan dari luar negara dan 1,375 kes adalah penularan tempatan.
Menurutnya, kes aktif dengan kebolehjangkitan Covid-19 mencatatkan 14,454 kes.
“Terdapat enam kematian dilaporkan menjadikan jumlah kes kematian Covid-19 di Malaysia sebanyak 1,244 kes.
“Kes sembuh pula merekodkan sebanyak 1,058 kes dan jumlah kumulatif kes sembuh daripada Covid-19 sebanyak 319,842 kes,” katanya pada Facebook di sini hari ini.
Ujarnya, terdapat 148 kes sedang dirawat di Unit Rawatan Rapi dengan 62 kes memerlukan bantuan alat pernafasan. – K! ONLINE.


PKPD di dua rumah sewa di Bintulu, Sarawak ditamatkan
Oleh AHMAD SHAHERMAN SHAMSURI

23 Mac 2021, 5:44 pm
PETALING JAYA – Perintah Kawalan Pergerakan Diperketatkan (PKPD) di Rumah Sewa Anong dan Rumah Sewa Beverly Hills, Bintulu, Sarawak ditamatkan hari ini.
Menteri Kanan Keselamatan, Datuk Seri Ismail Sabri Yaakob berkata, penamatan PKPD di dua kawasan itu dibuat dua hari lebih awal daripada tarikh yang dijadualkan pada Khamis ini.
Katanya, keputusan itu dibuat selepas Kementerian Kesihatan (KKM) mengesahkan baki kes positif di lokaliti ini menunjukkan trend penurunan.
“Selain itu, kluster juga adalah terkawal serta kes terakhir yang dilaporkan adalah pada 18 Mac 2021.
“Secara keseluruhan, KKM telah melaksanakan 1,407 ujian saringan dan daripada jumlah itu secara kumulatif sebanyak 85 kes telah direkodkan di kawasan berkenaan,”katanya dalam satu kenyataan di sini hari ini.
Mengulas lanjut, Ismail Sabri berkata, setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) dan atas nasihat KKM, kerajaan bersetuju untuk menamatkan PKPD di dua kawasan ini. – K! ONLINE.


Rugi RM29,700 gara-gara nak ‘merasa’ Alphard RM60,000
Oleh DIYANATUL ATIQAH ZAKARYA

23 Mac 2021, 6:36 pm
MELAKA – Tindakan seorang jurutera yang kononnya ingin membeli kereta mewah jenis Alphard pada harga murah akhirnya memakan diri apabila rugi RM29,700 akibat ditipu scammer.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, kejadian berlaku selepas mangsa berusia 38 tahun itu tertarik dengan iklan penjualan kereta didakwa dari Singapura itu di laman sosial Facebook.
Katanya, mangsa kemudian telah berhubung dengan suspek melalui aplikasi WhatsApp dan berminat untuk membeli kereta jenis Alphard dengan harga cuma RM60,000.
“Mangsa telah berhubung dengan suspek dan diarahkan untuk membayar 10 peratus insuran dan cukai jalan dan jurutera itu telah membuat pembayaran berjumlah RM29,700 pada 9 Mac lalu.
“Pembayaran itu dimasukkan ke dalam lima akaun berbeza yang diberikan suspek,” katanya ketika dihubungi di sini, hari ini.
Katanya, selepas membuat pembayaran tersebut, suspek bagaimanapun masih meminta mangsa memasukkan wang, namun lelaki itu tidak menurutinya.

“Mangsa juga tidak mendapat kenderaan seperti yang dijanjikan. Menyedari dirinya telah ditipu, mangsa terus membuat laporan polis di Balai Polis Tanjung Minyak di sini, pada Jumaat lalu.
“Hasil semakan polis ke atas salah satu nombor akaun yang digunakan suspek mendapati ia bersangkut dengan tiga laporan polis yang menggunakan modus operandi sama,” katanya.
Mengulas lanjut, Sundra berkata, sejak awal tahun ini, sebanyak 16 kes penipuan jualan kenderaan dalam talian telah direkodkan dengan nilai kerugian sebanyak RM147,649.


Skandal seks Parlimen gegar kerajaan Australia
Oleh KOSMO!

23 Mac 2021, 5:10 pm
CANBERRA – Pentadbiran Perdana Menteri Australia, Scott Marisson berdepan masalah besar selepas beberapa video menunjukkan staf kerajaan melakukan aksi seks di Parlimen tersebar.
Beliau sebelum ini tertekan berhubung isu serangan seksual termasuk yang berlaku terhadap seorang penasihat kerajaan wanita yang disifatkan sebagai mengaibkan baru-baru ini.
Video dan gambar  memalukan itu didakwa dikongsi dalam ruang kumpulan sembang staf kerajaan sebelum dibocorkan seorang pengadu dan didedahkan akhbar The Australia dan stesen televisyen Channel 10, semalam.
Pengadu yang hanya dikenali sebagai Tom mendakwa, staf kerajaan dan anggota parlimen kerap  menggunakan ruang ibadat di Parlimen sebagai tempat melampiaskan nafsu selain mendedahkan pekerja seks turut dibawa masuk untuk tujuan tersebut.
Klip video itu menimbulkan kemarahan baharu wakil rakyat wanita dan rakyat Australia sehingga mencetuskan tunjuk perasaan besar-besaran di seluruh negara.
Seorang pembantu telah dipecat serta-merta dan kerajaan berjanji akan mengambil tindakan lanjut berhubung isu tersebut.

Menteri Wanita, Marise Payne memberitahu media tempatan bahawa pendedahan terkini itu ‘sangat mengecewakan’ dan kerajaan perlu menyiasat budaya tempat kerja di Parlimen. -AFP


Selangor bakal wujud Bandar e-Sukan
Oleh ISKANDAR SHAH MOHAMED

23 Mac 2021, 5:26 pm
SHAH ALAM – Kerajaan Selangor bakal mewujudkan sebuah hab dan pusat pembangunan e-sukan pertama di negara ini yang dikenali sebagai Bandar e-Sukan Selangor.
Projek pembangunan bernilai RM 3 juta itu melibatkan kerjasama dengan Majlis Sukan Negeri Selangor (MSNS), Persatuan E-Sports Selangor (ESS), Persatuan Bola Sepak Selangor (FAS) dan Universiti Teknologi Mara (UiTM) di bekas bangunan sebuah hotel di Seksyen 13 yang dalam proses pengubahsuaian dan dijangka siap September depan.
Pengerusi Jawatankuasa Tetap Pembangunan Generasi Belia dan Sukan dan Insan negeri, Mohd. Khairuddin Othman berkata, inisiatif itu bertujuan memastikan potensi e-sukan dikembangkan secara optimum dan menjadi platform terbaik rakyat Selangor menonjolkan bakat ke peringkat lebih tinggi.
“Penubuhan pusat pembangunan berkenaan  selaras dengan hasrat kerajaan negeri untuk menjadikan e-sukan sebagai sukan teras.
“Pusat yang turut berfungsi melatih semua golongan terutama belia berbakat itu dijangka siap sepenuhnya selewat-lewatnya dalam tempoh enam bulan,” katanya selepas merasmikam program Selangor Xtiv Virtual 2021 di sini hari ini.
Tambah Mohd. Khairuddin, program pembangunan e-sukan turut akan diaksanakan dengan melibatkan persatuan sukan itu di setiap daerah di negeri ini.

“Ia antaranya program mencungkil bakat seperti ‘telecaster’ (penyiar) dan coach (jurulatih) dalam kalangan peserta,” jelasnya.
Dalam pada itu, beliau berkata, Selangor Xtiv Virtual 2021 sehingga Disember depan itu menawarkan hadiah keseluruhan berjumlah RM411,680.
“Kita menyasarkan sebanyak 450,000 penyertaan selepas melihat sambutan hangat yang diterima pada edisi tahun lalu.
“Bagi mencapai sasaran itu, kita turut memperkenalkan tiga program baharu iaituVirtual Chess, Virtual Ride dan Virtual Jump Rope Challenge,” katanya.
Orang ramai yang ingin mendapatkan maklumat lanjut mengenai program itu boleh melayari laman Facebook (FB) rasmi Selangor Xtiv Virtual 2021. – K! ONLINE.


JKDM tumpaskan sindiket proses minuman keras tiruan
Oleh AFIFI HAFIZ MOHD NOR

23 Mac 2021, 5:17 pm
SEREMBAN – Taktik menjadikan gudang di kawasan pedalaman sebagai lokasi untuk memproses minuman keras tiruan bagi mengaburi mata pihak berkuasa tidak berjaya.
Aktiviti haram di sebuah premis gudang di Kuala Sawah, Rantau itu berjaya dihidu Jabatan Kastam Diraja Malaysia (JKDM) Zon Tengah, Unit 1, Wilayah Persekutuan Kuala Lumpur (WPKL) dan melakukan serbuan pada 16 Mac lalu.
Menurut Ketua Pengarah JKDM, Datuk Seri Abdul Latif Abdul Kadir, sindiket berkenaan menjalankan aktiviti pemprosesan dan pembotolan secara haram dengan anggaran keseluruhan nilai sitaan termasuk duti dan cukai dalam serbuan tersebut adalah sebanyak RM3.12 juta.
“Hasil pemeriksaan mendapati gudang tersebut dijadikan kilang memproses dan membotol minuman keras tiruan pelbagai jenama yang disyaki tidak berkastam.
“Ketika serbuan dilakukan, orang yang disyaki dikenal pasti sebagai pekerja telah melarikan diri kerana dapat mengesan kehadiran anggota Kastam melalui beberapa kamera litar tertutup (CCTV) yang dipasang di dalam kilang tersebut,” katanya dalam sidang akhbar di sini hari ini.
Jelas Abdul Latif, kuantiti minuman keras yang dirampas adalah sebanyak 59,104 liter yang melibatkan nilai sebanyak RM344,644.80 dan jumlah duti serta cukai terlibat sebanyak RM1.952 juta.

“Turut disita adalah beberapa mesin memproses bahan mentah, set tangki penapaian, mesin label cap dagang dan peralatan makmal serta bahan mentah yang disyaki ‘malt’ yis, methanol, beberapa tong gas karbon dioksida dan satu unit ‘forklift’ di mana jumlah keseluruhan rampasan mesin dan peralatan dianggarkan berjumlah RM1 juta,” jelasnya – K! ONLINE.


Pendaftaran vaksin di Kelantan masih rendah
Oleh ROSLIZA MOHAMED

23 Mac 2021, 5:14 pm
KOTA BHARU – Menteri Besar Kelantan, Datuk Ahmad Yakob merayu agar rakyat Kelantan tidak perlu mengambil sikap tunggu dan lihat sebelum membuat keputusan untuk mendaftar sebagai penerima vaksin dalam Program Imunisasi Covid-19 Kebangsaan (PICK).
Jelasnya, perkara itu dapat dibuktikan apabila individu yang mendaftar dalam PICK menerusi aplikasi MySejahtera dalam kalangan rakyat Kelantan dilihat kurang jumlahnya berbanding negeri lain.
“Saya masih tidak dapat angka sebenar jumlah rakyat Kelantan yang mendaftar sebagai penerima vaksin Covid-19. Tetapi, berdasarkan maklumat, jumlahnya kurang berbanding dengan negeri lain.
“Jadi, jangan tunggu dan lihat untuk mendaftar dan menerima suntikan vaksin Covid-19. Saya merayu kepada 1.2 juta orang rakyat Kelantan supaya mendaftar bagi menjalani suntikan vaksin bagi mencegah penularan Covid-19,” katanya.
Beliau berkata demikian ketika ditemui pemberita selepas menerima suntikan dos kedua vaksin Covid-19 di Kompleks Kota Darulnaim di sini hari ini.
Dalam program itu, Timbalan Menteri Besar Datuk Mohd. Amar Nik Abdullah turut menerima suntikan kedua vaksin Covid-19 bersama beberapa pegawai kanan dan ketua jabatan kerajaan.

Sehubungan dengan itu, Ahmad berharap rakyat Kelantan segera mengikut arahan yang ditetapkan oleh kerajaan untuk menerima vaksin Covid-19. – K! ONLINE


Kebajikan mangsa dan keluarga akan diberi perhatian – Prolintas
Oleh AHMAD SHAHERMAN SHAMSURI

23 Mac 2021, 5:40 pm
PETALING JAYA – Projek Lintasan Kota Holdings Sdn. Bhd. (Prolintas) akan memastikan kebajikan mangsa serta keluarga yang terlibat dalam insiden komponen kren jatuh di tapak projek pembinaan Lebuh Raya Bertingkat Sungai Besi Ulu-Klang Expressway (SUKE) semalam diberikan perhatian yang sewajarnya.
Prolintas dalam satu kenyataan berkata, ketika ini siasatan sedang dijalankan oleh pihak berkuasa dan pihaknya akan memberi kerjasama penuh dalam mengenal pasti punca kejadian sebenar.
Katanya, sebarang tindakan susulan yang bakal diambil adalah bergantung kepada hasil siasatan oleh pihak berkuasa.
“Ahli pengurusan dan Lembaga Pengarah Kumpulan Prolintas memandang serius tentang isu keselamatan awam dan pekerja-pekerja di tapak pembinaan.
“Tindakan tegas akan mengambil terhadap pihak yang terbabit jika didapati sebarang elemen kecuaian selepas siasatan dijalankan,” katanya dalam satu kenyataan di sini hari ini.
Mengulas lanjut, Prolintas berkata, pasukan projek SUKE, Lembaga Lebuhraya Malaysia (LLM), Jabatan Keselamatan dan Kesihatan Pekerjaan (DOSH), pasukan bomba, polis serta jurutera perunding sedang bertungkus lumus untuk memastikan proses menyelamat, pengalihan dan pembaikan di tapak kejadian dijalankan dengan sempurna dan selamat.

“Proses yang rumit ini akan mengambil masa demi memastikan aspek- aspek keselamatan dipenuhi dan kami memohon maaf atas kesulitan yang timbul,” katanya.
Pada masa sama, Prolintas mengalu-alukan komen, pandangan dan kritikan dari pelbagai pihak berkaitan insiden yang berlaku sebelum ini dan semalam.
“Walaubagaimanapun, sebarang komen yang berunsur hasutan, serangan peribadi dengan penggunaan bahasa yang kurang
sopan serta mencela ketika ini tidak akan membantu keadaan dan amatlah kesali,” jelas Prolintas. K! ONLINE.


Sultan Johor mahu JVF dihidupkan semula
Oleh KHAIRUL MOHD. ALI

23 Mac 2021, 5:31 pm
JOHOR BAHRU – Sultan Johor, Sultan Ibrahim Sultan Iskandar berkenan mencadangkan kerajaan negeri supaya menghidupkan semula Pasukan Johor Volunteer Forces (JVF), yang pernah ditubuhkan oleh Almarhum Sultan Ibrahim pada tahun 1905.
Baginda bertitah, sebagai permulaan, semua Pegawai Tadbir Negeri Johor perlu diserapkan dibawah JVF dan diberikan latihan asas ketenteraan bersama Askar Timbalan Setia Negeri Johor (JMF).
“Ini bertujuan menambah kecergasan dan memperkasa disiplin pegawai-pegawai kerajaan negeri.
“Sehubungan itu juga, pegawai kerajaan negeri boleh memakai uniform JVF semasa bertugas atau menghadiri majlis-majlis bersesuaian.
“Ini secara tidak langsung akan meningkatkan imej dan penampilan pegawai-pegawai kerajaan negeri,” titahnya.
Sultan Ibrahim bertitah demikian pada Majlis Pelancaran Akademi JCS dan Sesi Menandatangani Memorandum Persefahaman (MoU) dan Perjanjian Kerjasama di Pusat Perdagangan Antarabangsa Persada, di sini hari ini.

Majlis berkenaan diadakan sempena Ulang Tahun Hari Keputeraan Rasmi Baginda, hari ini.
Berangkat sama, Tunku Mahkota Johor, Tunku Ismail Sultan Ibrahim. – K! ONLINE.


MOF terus pantau kadar hutang negara
Oleh MOHD. HUSNI MOHD. NOOR

23 Mac 2021, 5:08 pm
PUTRAJAYA – Kementerian Kewangan (MOF) akan akan terus memantau hutang negara bagi memastikan ia terkawal sekali gus mengekalkan keyakinan pelabur dan agensi antarabangsa.
Menterinya, Tengku Datuk Seri Zafrul Tengku Abdul Aziz berkata, tanpa keyakinan pelabur, rakyat akan terkesan dengan pelbagai kesan negatif seperti kurangnya peluang pekerjaan dan perniagaan.
Namun, katanya, apabila negara berada dalam krisis ekonomi, maka keperluan perbelanjaan untuk rakyat akan lebih besar menyebabkan paras hutang juga meningkat.
“Dalam keadaan ekonomi biasa, kerajaan perlu menyeimbangkan di antara perbelanjaan untuk rakyat dan kadar hutang negara.

“Ekoran itu, kerajaan telah meletakkan kepentingan untuk membantu rakyat sebagai keutamaan, termasuk menyuntik sejumlah RM340 bilion ke dalam ekonomi melalui beberapa siri pakej stimulus.
“Ini akan menaikkan hutang tanpa melepasi had statutori seperti yang telah ditetapkan undang-undang,” katanya menerusi hantaran di laman sosial Facebook hari ini.
Tengku Zafrul berkata, buat masa ini, hutang kerajaan masih di bawah had statutori mengikut undang-undang tidak seperti didakwa oleh beberapa pihak dengan menjelaskan bahawa hutang terbahagi dua iaitu hutang baik dan hutang buruk.

Menurutnya, hutang yang baik adalah seperti pinjaman yang diambil bagi menampung kos inisiatif bagi membantu rakyat dan menyelamatkan pekerjaan dan pinjaman bagi membangunkan infrastruktur untuk rakyat. -K! ONLINE


Malaysia, Singapura sepakat iktiraf Sijil Vaksinasi Covid-19
Oleh NOR IDAYU BOSRO

23 Mac 2021, 5:01 pm
PUTRAJAYA – Malaysia dan Singapura mencapai kesepakatan untuk memperhalusi usaha ke arah mengiktiraf Sijil Vaksinasi Covid-19 di negara masing-masing bagi memudahkan perjalanan rentas sempadan antara kedua-dua negara pada masa akan datang.
Perkara itu antara yang diputuskan antara Menteri Luar, Datuk Seri Hishammuddin Tun Hussein dan rakan sejawatnya, Dr. Vivian Balakrishnan dalam pertemuan di Putrajaya hari ini.
Dalam satu kenyataan bersama, mereka berkata, perincian operasi Pengiktirafan Pensijilan Vaksinasi Timbal Balik (Reciprocal Recognition of Vaccine Certificate) antara Malaysia dan Singapura akan dibincangkan dan dimuktamadkan oleh kedua-dua belah pihak.
Kedua-dua menteri berkata, butiran untuk pensijilan itu termasuklah keperluan terperinci, protokol kesihatan dan proses permohonan bagi urusan keluar masuk Malaysia dan Singapura.
“Pada masa sama, Malaysia dan Singapura mengulangi komitmen untuk memulihkan perjalanan rentas sempadan secara berperingkat untuk kumpulan pelancong lain antara kedua-dua negara berkenaan sebagai tambahan kepada skim Laluan Hijau Timbal Balik (RGL) dan Peraturan Ulang Alik Berkala (PCA).
“Ia dengan mengambil kira situasi semasa Covid-19 di Malaysia dan Singapura dan memastikan kesihatan awam dan keselamatan penduduk di kedua-dua negara terjamin,” katanya.

Hishammuddin dan Vivian berkata, kedua-dua negara juga akan terus memperkasa pelaksanaan program pelalian di negara masing-masing untuk memberi vaksin Covid-19 kepada penduduk Singapura yang tinggal di Malaysia dan rakyat Malaysia di republik itu.
Dalam hal itu, kedua-dua menteri menekankan kepentingan memperkukuh kerjasama yang saling memanfaatkan negara dalam mengatasi cabaran yang timbul susulan pandemik Covid-19.
“Ia termasuklah menyambung semula pergerakan orang ramai sambil menjaga kesihatan awam dan keselamatan penduduk di kedua-dua negara,” katanya. -K! ONLINE


Kren jatuh: kerja pengukuhan struktur masih giat dilakukan
Oleh EDDY AQMAL MOHAMED HAMIDI

23 Mac 2021, 5:35 pm
KUALA LUMPUR – Kerja-kerja penstabilan struktur sedang giat dilakukan oleh pasukan penyelamat sebelum usaha untuk mengangkat komponen kren yang jatuh dapat dilakukan sekaligus mengeluarkan mangsa yang tersepit akibat dihempap dalam kejadian di Persiaran Alam Damai, Cheras di sini semalam.
Ketua Operasi Jabatan Bomba dan Penyelamat (JBPM) di lokasi, Pegawai Kanan Bomba 1 Khairul Azuan Ibrahim berkata, kerja-kerja penstabilan ‘U Beam’ dengan menggunakan ‘I Beam’ sedang dilakukan sebelum dapat melakukan angkatan pada komponen kren yang menghempap mangsa.
“Proses penstabilan sedang dilakukan dengan menggunakan ‘I beam support’ sebelum angkatan dapat dilakukan dengan kren mudah alih dan seterusnya mengeluarkan mangsa yang tersepit,” katanya menerusi satu kenyataan ringkas hari ini.
Difahamkan, pasukan penyelamat perlu mengambil masa untuk meneliti langkah-langkah yang akan dilakukan bagi mengelakkan berlakunya runtuhan melibatkan struktur sedia ada yang telah dihempap oleh komponen kren tersebut.
Tinjauan Kosmo! di lokasi kejadian mendapati kerja menstabilkan struktur sedang giat dilakukan dengan beberapa pertambahan dapat dilihat di bahagian atas struktur termasuk kerja-kerja kimpalan yang masih berjalan.
Sementara itu, Presiden Persatuan Pekerja Mahir Kren Menara Malaysia (Perkrema Malaysia), Raziz Abdul Rahman berkata, usaha pasukan penyelamat termasuk anggota-anggota bomba di lokasi wajar dipuji kerana tidak tergesa-gesa bertindak untuk mengeluarkan mayat mangsa.

“Ramai tanya kenapa lambat mengeluarkan mayat mangsa yang tersepit namun tindakan mereka ini (pasukan penyelamat) wajar dipuji kerana menitik beratkan aspek keselamatan awam.
“Jika mereka tergesa-gesa dan memotong sahaja komponen kren yang menghempap mangsa ini, mungkin akan berlaku perkara lain yang tidak diingini seperti runtuhan yang sudah pasti buruk akibatnya,” katanya ketika ditemui di lokasi kejadian. – K! ONLINE.


Tengku Zafrul terima Darjah SUMV
Oleh MOHD RIDZAUDDIN ROSLAN

23 Mac 2021, 5:19 pm
PETALING JAYA- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, berkenan mengurniakan Darjah Kebesaran, Bintang dan Pingat kepada 143 individu sempena Hari Wilayah Persekutuan 2021 di Istana Negara tadi.
Mendahului senarai penerima istiadat sesi pertama itu ialah Menteri Kewangan, Tengku Datuk Seri Zafrul Tengku Abdul Aziz yang dianugerahkan Darjah Kebesaran Seri Utama Mahkota Wilayah (SUMW) sekali gus membawa gelaran Datuk Seri Utama.
Turut menerima darjah SUMW ialah Menteri Besar Pahang, Datuk Seri Wan Rosdy Wan Ismail.
Selain itu, seramai 15 individu dianugerahkan Darjah Seri Mahkota Wilayah (SMW) yang membawa gelaran Datuk Seri termasuk Menteri Tenaga dan Sumber Asli, Datuk Seri Dr Shamsul Anuar Nasarah dan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan.
Turut hadir pada istiadat itu, Perdana Menteri, Tan Sri Muhyiddin Yassin. -K! ONLINE


Bekas KSU, anak kekal penjara dan denda
Oleh NUZULSHAM SHAMSUDDIN

23 Mac 2021, 3:58 pm
KUALA LUMPUR – Bekas Ketua Setiausaha (KSU) Kementerian Kemajuan Luar Bandar dan Wilayah, Datuk Mohd. Arif Ab. Rahman kekal menjalani hukuman penjara tiga tahun dan denda RM3 juta atas empat pertuduhan bersubahat dengan anak sulungnya menerima rasuah RM627,636 lima tahun lalu.
Pesuruhjaya Kehakiman Datuk Aslam Zainuddin memutuskan demikian selepas menolak rayuan Mohd. Arif, 64, dan anaknya Ahmad Zukhairi, 39, sekali gus mengekalkan keputusan Mahkamah Sesyen yang mendapati mereka bersalah terhadap semua pertuduhan.
Selain Mohd. Arif mahkamah juga turut mengekalkan hukuman penjara lima tahun dan denda RM9.6 juta terhadap Ahmad Zukhairi atas empat tuduhan meminta dan menerima suapan berhubung kesalahan sama.
Sekiranya kedua-dua denda gagal dibayar, Mohd. Arif diperintah menjalani hukuman penjara tiga tahun manakala Ahmad Zukhairi selama 10 tahun.
Dalam penghakimannya, Hakim Aslam berpuas hati bahawa Hakim Mahkamah Sesyen Azura Alwi tidak terkhilaf ketika menjatuhkan hukuman itu terhadap mereka selain berpuas hati pihak pendakwaan berjaya membuktikan elemen-elemen yang terkandung dalam pertuduhan.
Aslam bagaimanapun membenarkan pelaksanaan hukuman penjara dan denda ditangguhkan sementara menunggu rayuan didengar di Mahkamah Rayuan. Notis rayuan perlu difailkan dalam tempoh yang ditetapkan.

Mahkamah turut menaikkan jaminan RM500,000 yang dikenakan oleh Mahkamah Sesyen sebelum ini kepada RM800,000 setiap seorang.
Terdahulu, peguam Guok Ngek Seong yang mewakili kedua-duanya memohon agar pelaksanaan hukuman penjara dan denda ditangguhkan sementara menunggu rayuan di Mahkamah Rayuan.
Bagaimanapun, Timbalan Pendakwa Raya Wan Shaharuddin Wan Ladin berhujah, pihaknya tiada bantahan terhadap penangguhan hukuman penjara, namun denda tetap perlu dibayar hari ini.
Wan Shaharuddin membantah penangguhan denda atas alasan jika Mahkamah Tinggi membenarkannya, tindakan tersebut dikhuatiri akan menyebabkan kebanjiran permohonan seumpama itu di mahkamah rendah.
Mengikut pertuduhan pertama, Mohd. Arif didakwa bersubahat dengan Ahmad Zukhari menerima rasuah berjumlah RM627,636 di Royal Lake Club, Jalan Cenderamulia di sini antara pukul 4 petang dan 7 malam pada 23 Ogos 2016.
Ahmad Zukhairi didakwa menerima suapan wang tunai dolar Singapura jumlah yang sama daripada Pengarah Wazlina Sdn. Bhd. (Wazlina), Mohd. Safian Mohd. Salleh pada masa, tarikh dan tempat sama.
Suapan itu sebagai upah untuk Ahmad Zukhairi dan bapanya kerana memberikan projek Bekalan Elektrik Luar Bandar (BELB) Sistem Solar Hidbrid di empat buah pulau terpencil di Sandakan, Sabah bernilai RM60 juta kepada syarikat sekutunya, Eramaz Sdn. Bhd. (Eramaz).
Pertuduhan dikemukakan mengikut Seksyen 16(a)(B) Akta Pencegahan Suruhanjaya Rasuah Malaysia (SPRM) 2009 dan boleh dihukum mengikut Seksyen 24 akta sama, yang boleh dihukum penjara maksimum 20 tahun dan denda.
Bagi pertuduhan kedua, ahli perniagaan itu didakwa meminta suapan dua peratus bernilai RM1.2 juta daripada Mohd. Safian sebagai upah untuknya dan bapanya kerana membantu Eramaz mendapat Projek BELB di Dorsett Grand Subang Hotel, Subang Jaya pada 17 Mac 2016.
Bagi pertuduhan ketiga dan keempat, Ahmad Zukhairi didakwa menerima wang tunai RM130,000 daripada kontraktor Zul Fadli Rozi sebagai upah membantu syarikat HH Global Construction Sdn. Bhd. untuk mendapatkan projek cadangan membina dan menyiapkan Dataran Rekreasi di Tasik Kenyir, Terengganu.
Perbuatan itu didakwa dilakukan di Permai Golf & Country Club, Kota Kemuning jam 8 pagi, 18 Ogos 2016 dan di Garden Course Glenmarie Golf & Country Club, Shah Alam pada September 2016.
Sepanjang prosiding pihak pendakwaan memanggil seramai 40 saksi manakala pembelaan memanggil tiga saksi untuk memberi keterangan.K!ONLINE


ADUN Amanah nafi tuduhan mencabul
Oleh MOHD RIDZAUDDIN ROSLAN

23 Mac 2021, 4:49 pm
PETALING JAYA- Ahli Dewan Undangan Negeri (ADUN) Permatang Pasir, Faiz Fadzil menafikan tuduhan mencabul seorang pembantu kedai seperti yang dilaporkan sebelum ini.
Beliau yang juga Ahli Jawatankuasa Amanah Nasional juga mahu mengambil tindakan undang-undang kepada pihak tertentu bagi membersihkan semula namanya.
“Saya mengesahkan telah dipanggil untuk satu siasatan polis pada 18 Mac lalu berkaitan satu laporan ke atas saya. Saya telah memberikan kerjasama kepada pihak polis dan akan terus membantu proses siasatan.
“Saya telah memberikan kenyataan saya kepada pihak polis selain menafikan tuduhan tersebut. Butiran pembelaan tidak dapat didedahkan memandangkan siasatan masih berjalan,” katanya tadi.
Beliau berkata demikian sebagai memberi reaksi kepada laporan sebuah portal berita yang mendakwa ADUN pembangkang disiasat tuduhan mencabul.
Katanya, beliau akan meneruskan tugas sebagai ADUN seperti biasa dan akan terus berjuang untuk menegakkan demokrasi serta keadilan sosial. -K! ONLINE


Priyanka Chopra dikecam gara-gara komen menyanyi di masjid
Oleh KOSMO!

23 Mac 2021, 4:23 pm
HOLLYWOOD – Pelakon Priyanka Chopra dikecam oleh netizen gara-gara membuat kenyataan yang mengelirukan mengenai Islam dalam satu temubual dengan Oprah Winfrey baru-baru ini, lapor laman berita Suara Jatim.
Dalam program bual bicara popular The Oprah Winfrey Show itu, isteri kepada Nick Jonas itu mengakui mempelajari tiga agama iaitu Hindu, Kristian dan Islam.
“Ayah saya pernah menyanyi di masjid dan saya tahu mengenai Islam,” ujarnya dalam temubual tersebut.
Kenyataan pelakon yang berasal dari Bollywood itu menimbulkan kemarahan dalam kalangan netizen beragama Islam yang membalas bahawa orang Islam tidak menyanyi di dalam masjid.
“Mereka tidak menyanyi di dalam masjid. Mereka membaca Al-Quran,” komen seorang netizen.
Sementara itu, para peminat pelakon berumur 38 tahun itu membela artis kesayangan mereka dengan mengatakan bahawa orang ramai telah menyalahtafsir kenyataannya.

Daripada temuramahnya, Priyanka mengakui bahawa dia beragama Hindu, namun turut menghargai agama lain. – Agensi


Bekas Pengerusi MCPF, penceramah berkomplot pecah amanah
Oleh NORLIZAH ABAS

23 Mac 2021, 4:20 pm
KUALA LUMPUR – Bekas Pengerusi Yayasan Pencegahan Jenayah Malaysia (MCPF) Kuala Lumpur, Bok Siew Mun mengaku tidak bersalah di Mahkamah Sesyen di sini hari ini terhadap tuduhan pecah amanah wang milik Dana Yayasan Pencegahan Jenayah Malaysia berjumlah RM195,000, dua tahun lalu.
Sementara itu, penceramah Pencegahan Jenayah, Saiful Hamiruzzaman Mohd Hazir, 51, turut mengaku tidak bersalah atas pertuduhan bersubahat dengan Siew Mun, 48, melakukan kesalahan itu.
Siew Mun dan Saiful Hamiruzzaman membuat pengakuan masing-masing selepas pertuduhan dibaca secara berasingan di hadapan Hakim-Hakim Datin Sabariah Othman dan Hasbullah Adam.
Mengikut pertuduhan di hadapan Hasbullah, Siew Mun yang ketika itu Pengerusi MCPF Kuala Lumpur didakwa pecah amanah dana yayasan itu dengan mengarahkan bayaran secara cek berjumlah RM195,000 kepada Trio Green Hornet Sdn Bhd.
Sementara di hadapan Sabariah, Saiful Hamiruzzaman dituduh bersubahat dengan Siew Mun melakukan kesalahan sama dengan mengemukakan invois milik sebuah syarikat dan menandatangani baucar bayaran yayasan berkenaan.
Mereka dituduh melakukan kesalahan itu di Maybank Berhad, cawangan Bandar Sri Permaisuri di sini antara 26 Februari dan 31 Mei 2019.

Mereka didakwa mengikut Seksyen 409 Kanun Keseksaan manakala tuduhan bersubahat di bawah Seksyen 109 kanun yg sama yang boleh dihukum penjara maksimum 20 tahun, sebat dan denda, jika sabit kesalahan.
Kes ini dikendalikan oleh Timbalan Pendakwa Raya Afiq Nazrin Zaharinan manakala kedua-dua tertuduh diwakili peguam, Datuk Vignesh Kumar.
Mahkamah membenarkan permohonan Afiq Nazrin agar kedua-dua tertuduh dijamin RM20,000 dengan seorang penjamin. Kes itu ditetapkan untuk sebutan pada 30 April ini. – K! ONLINE


Erra nak kahwin, Aleesya kata ‘tak payah’
Oleh MOHAMMAD SHAHEMY AZMI

23 Mac 2021, 4:10 pm
PETALING JAYA – Penyanyi dan juga pelakon tersohor tanah air, Erra Fazira hanya akan kembali bergelar isteri orang jika mendapat keizinan daripada puteri tunggalnya, Engku Aleesya Engku Emran.
Aktres yang mendapat jolokan Primadona Filem Melayu itu berkata, dia pernah bertanyakan Aleesya tentang hasrat tersebut, namun anak hasil perkahwinannya dengan Engku Emran itu seperti memberi bayangan tidak mahu ibunya mendirikan rumah tangga dan enggan memiliki bapa tiri suatu hari nanti.
“Saya ada tanya Aleesya. Tetapi dia jawab ‘tidak payahlah’. Saya harap dia cuma bergurau sahaja kerana saya sendiri pun tidak mahu ‘melopong’ (bergelar janda) sahaja selama-lamanya,” ujar pemilik nama sebenar Fazira Wan Chek itu.
Tanpa berselindung, selebriti berusia 47 tahun itu juga tidak berhasrat untuk selama-lama bergelar ibu tunggal, sebaliknya bersedia untuk  berkahwin jika bertemu lelaki yang tepat suatu hari nanti.
“Saya okey sahaja (berkahwin lagi) jika anak pun okey. Itu pun kalau ada jodohlah,” kata bekas pemenang Ratu Cantik Malaysia 1992 itu.
Bercerita tentang perkahwinan kali ketiga bekas suaminya, Engku Emran Engku Zainal Abidin, 46, dengan Noor Nabila Mohd. Noor, 37, Erra memaklumkan bahawa Aleesya, 11, berasa sangat gembira dan teruja kerana secara tidak langsung dia kini menjadi kakak dan mempunyai seorang adik tiri..

Bahkan, Aleesya sendiri pernah menyatakan keinginan untuk mempunyai seorang adik suatu hari nanti selepas 11 tahun bergelar anak tunggal.
“Aleesya sangat gembira (menerusi perkahwinan bapanya). Kegembiraannya disebabkan dia mendapat adik tiri iaitu Jebat Jayden.
“Aleesya juga sering memuji Jebat dengan menyifatkan adik tirinya yang berusia tiga tahun itu sebagai seorang kanak-kanak pintar dan cerdik.
“Jadi saya nasihatkan Aleesya supaya menjadi kakak yang baik dan sentiasa menyayangi adiknya,” ujarnya ketika ditemui dalam majlis perlantikannya bersama Wany Hasrita sebagai duta pelitup muka jenama Himaya di Hotel Shangri-La di ibu kota, hari ini.
Erra sebelum ini pernah mendirikan rumah tangga bersama penyanyi iaitu Datuk Yusri Abdul Halim pada 2003, namun berpisah pada 2006. Menerusi perkahwinan tersebut, pasangan itu tidak dikurniakan cahaya mata.
Erra sekali lagi mendirikan rumah tangga bersama Engku Emran pada 2007 dan dikurniakan seorang cahaya mata iaitu Engku Aleesya pada 2009. Bagaimanapun kedua-dua memutuskan untuk bercerai pada 2017. – K! ONLINE


Datuk Seri Nicky belum ditangkap
Oleh KHAIRUL MOHD. ALI

23 Mac 2021, 4:54 pm
JOHOR BAHRU – Ketua Polis Johor, Datuk Ayob Khan Mydin Pitchay menafikan Datuk Seri Nicky Liow Soon Hee, 33, yang diburu sudah ditahan polis.
Beliau membuat penafian itu berhubung laporan sebuah portal tempatan membabitkan penangkapan individu berkenaan kerana dipercayai terbabit dalam sindiket pengubahan wang haram serta jenayah komersial.
“Belum lagi (ditangkap), ya (laporan itu tidak benar),” katanya ringkas kepada ketika dihubungi di sini hari ini.
Portal berkenaan mendakwa suspek ditahan di sebuah kelab malam di Jalan Klang Lama, Kuala Lumpur selepas usaha pencarian dijalankan polis selama 18 jam.
Sementara itu, Ayob Khan dalam satu sidang akhbar Ahad lalu memberitahu, pengasas Winner Dynasty Group itu dikehendaki untuk siasatan di bawah Seksyen 130 V hingga 130 ZB Kanun Keseksaan bagi kesalahan kumpulan jenayah terancang.
“Polis Johor telah mengadakan operasi dengan melakukan serbuan di Puchong (Sabtu lalu) dan menahan 12 individu termasuk seorang yang berpangkat Datuk Seri.

“Sindiket ini besar dan banyak melibatkan penipuan dan scam. Suspek berpengaruh dan mempunyai banyak hubungan dengan ramai orang kenamaan termasuk pegawai daripada agensi penguatkuasa.
“Mana-mana individu yang cuba melindungi suspek akan diambil tindakan tegas tanpa mengira sama ada orang awam atau agensi penguatkuasa termasuk polis,” katanya.
Dalam sidang akhbar berkenaan, Ayob Khan turut berkata, pihaknya percaya ahli perniagaan itu masih berada di Puchong dan akan terus menjalankan usaha bagi menjejakinya.
Tambahnya, dua kertas siasatan telah dibuka di negeri ini di bawah Akta Pengubahan Wang Haram (AMLA) 2001 dan Akta Kesalahan Keselamatan (Langkah-langkah Khas) 2012 (SOSMA).
Soon Hee sebelum ini pernah ditahan kerana mencederakan dua anggota Sukarelawan Malaysia (RELA) yang sedang bertugas di perkarangan Tokong Kou Ong Yah, Jalan Merdeka, Kampung Baru Ampang, Kuala Lumpur, empat tahun lalu. -K! ONLINE